Cadangan tubuh RCI siasat skandal kapal tempur dibawa ke Kabinet

Cadangan penubuhan Suruhanjaya Siasatan Diraja (RCI) untuk menyiasat isu projek pembinaan kapal tempur pesisir (LCS) bagi perolehan Tentera Laut Diraja Malaysia (TLDM) akan dibawa ke Kabinet hari ini.
Menteri Kanan Pertahanan Hishammuddin Hussein, ketika menggulung perbahasan usul berkaitan isu itu di Dewan Negara hari ini, berkata beliau memberikan jaminan akan membawa sendiri perkara itu untuk mendapat persetujuan jemaah menteri.
“Ini tanggungjawab saya untuk bawa ke Kabinet esok dan saya akan lakukan. Kabinet juga perlu persembahkan kepada Yang di-Pertuan Agong mengenai penubuhan sesuatu RCI,” katanya.
Beliau berkata demikian bagi menjawab cadangan beberapa ahli Dewan Negara hari ini yang menggesa kerajaan menubuhkan RCI untuk menyiasat isu LCS bagi meneliti segala aspek agar tidak ada pihak yang bersalah terlepas daripada dakwaan.
Hishammudin juga berkata berdasarkan keputusan Kabinet pada April lepas, Kementerian Pertahanan (Mindef) akan meneruskan projek LCS bagi kepentingan TLDM dalam perancangan melihat masa hadapan isu LCS tersebut.


Mesir sita kapal Ever Given, minta pampasan AS$900 juta

Mahkamah Mesir memutuskan kapal kontena Ever Given disita sehingga pemiliknya membayar AS$900 juta kepada Pihak Berkuasa Terusan Suez (SCA) sebagai ganti rugi kerana menghalang laluan penting itu selama hampir seminggu, lapor Sputnik memetik akhbar Shorouk News.Permohonan menyita kapal itu dikemukakan SCA di Mahkamah Ekonomi Ismailia.SCA menuntut kapal itu ditahan sehingga semua perbelanjaan menyelamat dan penyelenggaraan, serta kos kerugian lalu lintas sepanjang enam hari dibayar sepenuhnya.Kapal yang berdaftar di Panama itu kini ditempatkan di bawah pengawasan mahkamah, selaras dengan Artikel 6 Undang-Undang dagangan maritim Mesir, hingga operator memenuhi tuntutan SCA, menurut laporan itu.Pegawai mahkamah dilaporkan akan ke lokasi kapal itu berlabuh di Tasik Bitter pada Selasa untuk memaklumkan perkara berkenaan kepada kru kapal.Ketua SCA Osama Rabie memberitahu akhbar Youm7 Mesir ,kejadian Ever Given tersadai di Terusan Suez itu masih dalam siasatan dan rumusannya dijangka diumum pada Khamis.Pihak berkuasa terusan menganggarkan jumlah kerugian perdagangan global akibat kejadian itu bernilai AS$1 bilion.


Kenapa Anwar perlu risau tentang Selangor

Kedudukan Anwar Ibrahim sebagai perdana menteri akan tergugat sekiranya Selangor tumbang ke tangan Perikatan Nasional (PN) pada Pilihan Raya Negeri (PRN) akan datang, kata penganalisis politik veteran Ahmad Atory Hussain.
Penganalisis dari Universiti Sains Malaysia (USM) itu berkata, jika Pakatan Harapan (PH) gagal mempertahankan Selangor, ia boleh mencemarkan imej Anwar sebagai perdana menteri, malah melemahkan pengaruh beliau di peringkat nasional.
Ini kerana Selangor dianggap sebagai negeri terkaya di Malaysia apabila negeri itu menyumbang angka tertinggi kepada Keluaran Dalam Negara Kasar (KDNK).
Negeri itu mula ditadbir PH pada 2008 ketika gabungan politik itu menggunakan nama Pakatan Rakyat.
"Jika Selangor tumbang, memang akan tergugat kedudukan Anwar sebagai PM," katanya kepada MalaysiaNow.
"Umpama terbang dalam keadaan sayap sebelah sudah patah.
“Maksudnya, dia masih berkuasa, tetapi tidak sekuat sebelum ini. Lama-lama dia akan turun."
Mengulas lanjut, Atory berkata, kerjasama antara PH-BN dilihat berada dalam situasi terdesak apabila pemimpin Umno sudah mula meminta ahlinya mengundi DAP dan sebaliknya.
Katanya, situasi ini pastinya akan menerima tentangan hebat dalam kalangan akar umbi sekali gus menyebabkan perpecahan skala lebih besar dan memberi PN kedudukan yang lebih kukuh.
"Ada logik jika ahli Umno tidak undi PH, sebaliknya beralih menyokong PN kerana kecewa dengan pendirian pemimpin parti sendiri.
"Pemimpin Umno di Selangor seperti Noh Omar pula sudah dibuang. Jadi, di mana kekuatan mereka di Selangor? Atas dasar itu, Umno semakin lemah," katanya.
Dalam pada itu, Atory menambah, kehadiran puluhan ribu pengunjung pada Majlis Rumah Terbuka Aidilfitri PN di Shah Alam baru-baru ini juga merupakan satu isyarat bagi menunjukkan sokongan Melayu di negeri tersebut.
Katanya, situasi ini sekali gus membuktikan PN boleh menjadi alternatif kepada PH.
Bagi Rabi'ah Aminudin dari Universiti Islam Antarabangsa (UIAM), usaha PN untuk menawan Selangor dilihat sebagai satu misi yang sukar, namun beliau menjangkakan gabungan parti politik itu dengan mudah akan menambah kerusi di pantai barat negeri tersebut.
Katanya, semua parti dijangka akan berusaha habis-habisan untuk menawan Selangor disebabkan kedudukan ekonominya yang lebih kukuh berbanding negeri lain.
"PH-BN dijangka akan lebih agresif untuk mengukuhkan posisi mereka sebagai kerajaan negeri melalui kempen yang bakal dilaksanakan.
"Jika mereka mempertahankan Selangor, persoalan utama, adakah menteri besar Selangor dipilih daripada PH atau Umno? Itu lebih menarik," katanya.
Sementara itu, penganalisis politik dari USM, Azmil Mohd Tayeb menjangkakan PN akan merampas kerusi majoriti Melayu yang kini dipegang Umno dan Amanah, tetapi mungkin tidak cukup untuk mendapat majoriti di Dewan Undangan Negeri (DUN) Selangor.
Namun, katanya, demi menjaga kestabilan kerajaan, kemungkinan Anwar atau PKR perlu mengorbankan kerusi selamat dimiliki mereka bagi memastikan Umno tidak terkubur.
"Jika tidak, ada kemungkinan akan terjadi perbalahan besar dalam Umno kerana kekalahan yang mutlak ini," katanya.


Kes harian Covid-19 menurun bawah 9,000

Malaysia merekodkan kes baru sebanyak 8,743 menjadikan kes keseluruhan Covid-19 meningkat sebanyak 2,332,221 kes.14,422 pesakit juga direkodkan sembuh, menjadikan jumlah keseluruhan pesakit sembuh sebanyak 2,184,711Dalam pada itu, kes yang memerlukan rawatan di unit rawatan rapi (ICU) adalah sebanyak 770 kes di mana 714 daripadanya disahkan Covid-19.Sementara itu pesakit yang memerlukan bantuan pernafasan adalah sebanyak 419 kes di mana 304 adalah kes Covid-19.Dari 8,743 kes harian yang dilaporkan pada hari ini, 122 kes (1.4%) adalah daripada Kategori Tiga, Empat, dan Lima, dan 8,621 kes (98.6%) lagi adalah terdiri daripada Kategori Satu dan Dua.


Bersatu sokong MB dari PAS jika PN tawan Perlis

Bersatu Perlis akan menyokong pentadbiran yang dipimpin PAS dan calon menteri besarnya sekiranya Perikatan Nasional (PN) berjaya menawan Perlis pada Pilihan Raya Umum ke-15 (PRU15), kata Ketua Badan Pimpinan Negeri Bersatu Perlis Abu Bakar Hamzah.
Abu Bakar berkata PAS telah lebih lama bertapak di Perlis berbanding Bersatu yang merupakan parti politik baru di negeri itu dan pastinya PAS mempunyai pengalaman luas untuk mengurus tadbir kerajaan negeri nanti.
“Kita (Bersatu Perlis) anggap PAS sebagai ‘abang’ dan sedia memberi sokongan jika Menteri Besar Perlis nanti dilantik daripada wakil rakyat PAS,” katanya ketika dihubungi Bernama hari ini.
Setiausaha Agung PN Hamzah Zainuddin sebelum ini dilaporkan memberi bayangan bahawa calon menteri besar akan dilantik daripada PAS jika PN berjaya menawan Perlis.
Perlis mempunyai 15 kerusi Dewan Undangan Negeri (DUN) dan tiga kerusi Parlimen.
Abu Bakar berkata beliau tidak melihat perkara itu merugikan Bersatu kerana misi utama parti menerusi gabungan PN adalah untuk mengambil alih pentadbiran negeri daripada Barisan Nasional (BN).
“Misi utama kita adalah membangunkan Perlis dan membawa perubahan kepada rakyat negeri ini,” katanya.
Abu Bakar, yang disebut-disebut akan bertanding di kerusi DUN Kuala Perlis, berkata hasil perbincangan dengan PAS sebelum ini secara dasarnya Bersatu akan bertanding di enam kerusi DUN, manakala PAS di sembilan kerusi DUN.
Untuk Parlimen, Bersatu hanya akan meletakkan calon di satu kerusi Parlimen iaitu Kangar manakala dua lagi adalah PAS.
Abu Bakar berkata PN akan mengumumkan nama calon yang akan bertanding dalam masa terdekat.


Jasad Nagaenthran akan disemadikan di Ipoh Jumaat ini

Jasad rakyat Malaysia Nagaenthran K Dharmalingam yang menjalani hukuman mati di Penjara Changi di Singapura pagi semalam akan disemadikan di perkuburan Hindu di Buntong, Ipoh pada Jumaat ini.Kakak mendiang Sarmila Dharmalingam, 36, berkata persemadian akan dilaksanakan antara pukul 2 hingga 4 petang Jumaat ini selepas upacara sembahyang di rumah mereka.“Kami terima pemergian mendiang dengan hati yang berat. Terima kasih kepada semua orang yang datang mendoakan mendiang di Singapura dan Malaysia serta yang mendoakan mendiang di media sosial sehingga kini,” katanya ketika ditemui pemberita di rumahnya di Tanjung Rambutan malam tadi.Tinjauan Bernama mendapati ahli keluarga dan rakan-rakan mendiang berkumpul di kediamannya dalam suasana hiba sambil menanti ketibaan jasad pada tengah malam ini.Terdahulu, jasad Nagaenthran dituntut adiknya Navin Kumar, 22, di Penjara Changi dan dibawa dari Johor Bahru ke Ipoh dengan menaiki van. Mendiang tiba di Johor Bahru pada kira-kira 8.30 malam tadi menerusi penerbangan dari Singapura.Turut kelihatan adalah ibu mendiang Panchalai Supermaniam, 60, yang sugul dan enggan ditemu bual pemberita mengenai Nagaenthran, 34, yang merupakan anak kedua dari empat beradik.Pada Selasa (26 April), Mahkamah Rayuan Singapura menolak rayuan terakhir yang difailkan Panchalai untuk mencabar keputusan bagi mengetepikan sabitan dan hukuman mati terhadap anaknya.Nagaenthran dijatuhi hukuman mati pada 2010 kerana mengedar 42.72 gram heroin pada 2009 ke Singapura, yang diketahui antara negara yang mempunyai undang-undang narkotik paling tegas di dunia.Dia sepatutnya dihukum gantung pada 10 November 2021, tetapi memperoleh penangguhan sementara pada 9 Nov selepas mahkamah diberitahu dia positif Covid-19 ketika hadir untuk percubaan rayuan terakhir terhadap hukuman matinya.


Zahid diperintah bela diri bagi 47 pertuduhan rasuah babit dana Yayasan Akalbudi

Mahkamah Tinggi Kuala Lumpur hari ini memerintahkan Presiden Umno Ahmad Zahid Hamidi membela diri bagi 47 pertuduhan pecah amanah (CBT), rasuah dan pengubahan wang haram membabitkan dana Yayasan Akalbudi.Keputusan tersebut dibacakan hakim Mahkamah Tinggi Collin Sequerah  pada 9.38 pagi tadi.Ahli Parlimen Bagan Datuk yang memegang jawatan timbalan perdana menteri dari 2015 hingga 2018, memilih untuk memberi keterangan secara bersumpah dari tempat saksi dan pendakwaan berpeluang menyoalnya semasa pemeriksaan balas.Mahkamah menetapkan 39 hari untuk mendengar kes pembelaan, bermula 26 hingga 28 April, 23 hingga 26 Mei, 27-30 Jun, 4-7 Julai, 22, 23, 29 dan 30 Ogos, 19-22, 26-29 September, 17-20 dan 31 Oktober serta 1-3 dan 7-10 November.Dalam penghakimannya, Sequerah berkata pihak pendakwaan telah membuktikan semua unsur dalam kesemua pertuduhan dan berjaya mewujudkan kes prima facie terhadap tertuduh.“Pertamanya berkenaan dengan isu imuniti, selepas mempertimbangkan hujahan oleh kedua-dua pihak, saya mendapati tiada merit kepada soal imuniti,” katanya.Sebelum ini, peguam Hisyam Teh Poh Teik, berhujah bahawa Zahid telah membuat dua kenyataan pada 2 dan 3 Julai 2018, dan berkata dengan membuat pendedahan melalui dua kenyataan itu, presiden Umno itu sepatutnya mempunyai imuniti daripada pendakwaan.Mengenai 12 pertuduhan CBT di bawah Seksyen 409 Kanun Keseksaan, hakim berkata selepas membuat penilaian maksimum terhadap keterangan pihak pendakwaan, beliau mendapati pendakwaan telah membuktikan unsur kesemua 12 pertuduhan dan telah berjaya membuat kes prima facie terhadap semua 12 pertuduhan.“Oleh itu, saya memerintahkan tertuduh membela diri atas kesemua 12 pertuduhan,” katanya.Bagi lapan pertuduhan rasuah di bawah Seksyen 16(a)(B) Akta Suruhanjaya Pencegahan Rasuah Malaysia (SPRM), hakim juga mendapati pihak pendakwaan telah membuktikan kes prima facie bagi kesemua lapan pertuduhan tersebut.“Saya juga mendapati ada unsur di bawah Seksyen 50(1) Akta SPRM terhadap tertuduh, oleh itu saya memerintahkan tertuduh membela diri atas kesemua lapan pertuduhan itu.”Beliau turut memerintahkan Zahid supaya membela diri atas kesemua 27 pertuduhan pengubahan wang haram bagi penemuan yang sama.Bagi pertuduhan CBT, Zahid didakwa menggunakan dana itu untuk membuat enam pembayaran bagi penggunaan kad kredit peribadinya, polisi insurans dan lesen kenderaan peribadinya, pemindahan wang ke firma guaman dan sumbangan kepada Persatuan Bola Sepak Polis Diraja Malaysia.Beliau dituduh melakukan perbuatan itu di Affin Bank Berhad, cawangan Jalan Bunus, Off Jalan Masjid India, antara 13 Jan 2014 dan 23 Dis 2016. Pertuduhan mengikut Seksyen 409 Kanun Keseksaan membawa hukuman penjara antara dua dan 20 tahun serta dengan sebatan dan juga dikenakan denda, jika sabit kesalahan.Zahid turut didakwa dengan lapan pertuduhan menerima suapan daripada tiga syarikat iaitu Mastoro Kenny IT Consultant & Services, Data Sonic Group Berhad dan Profound Radiance Sdn Bhd sebagai dorongan untuk dirinya sebagai menteri dalam negeri ketika itu bagi membantu syarikat-syarikat berkenaan mendapatkan projek MyEG, membekalkan cip pasport, dan dilantik sebagai pengendali pusat sehenti visa migran, masing-masing di Pakistan dan Nepal.Beliau dituduh melakukan perbuatan itu di cawangan Maybank Dataran Maybank di Jalan Maarof, Bangsar, antara 15 Julai 2016, dan 15 Mac 2018, mengikut Seksyen 16(a)(B) Akta Suruhanjaya Pencegahan Rasuah Malaysia (SPRM) 2009.Zahid juga berdepan dengan 27 pertuduhan pengubahan wang haram dengan melibatkan diri dalam transaksi secara langsung membabitkan pendapatan daripada aktiviti haram antara 29 Mac 2016 dan 11 April 2018.Kesemua perbuatan itu didakwa dilakukan di bank yang sama di Jalan Maarof, Bangsar dan Marhaba Enterprise Sdn Bhd, Fahrenheit88, 179 Jalan Bukit Bintang, di sini, antara 29 Mac 2016 dan 11 April 2018.Sequerah turut berkata Zahid mempunyai tiga pilihan untuk membela diri – memberi keterangan secara bersumpah dari tempat saksi, atau memberikan keterangan tidak bersumpah dari tempat tertuduh, atau berdiam diri.Peguam Hamidi Mohd Noh yang juga mewakili Zahid memaklumkan kepada mahkamah bahawa anak guamnya akan memberi keterangan secara bersumpah. Hisyam berkata pembelaan akan memanggil kira-kira 20 saksi untuk memberi keterangan.“Yang Arif, pihak pendakwaan telah menawarkan kepada kami sebanyak 37 orang saksi. Kami memerlukan lebih banyak masa untuk menyediakan pembelaan, kami perlu menemu bual serta menyediakan kenyataan saksi.“Oleh itu, kami tidak dapat memulakan pembelaan pada 28 Mac seperti yang ditetapkan sebelum ini. Bolehkah saya mencadangkan kepada mahkamah supaya memulakan perbicaraan pada 26 April ini,” kata peguam itu.Permohonan itu tidak dibantah timbalan pendakwa raya Raja Rozela Raja Toran.Zahid juga menghadapi 40 pertuduhan di Mahkamah Sesyen Shah Alam atas dakwaan menerima rasuah daripada sebuah syarikat berhubung sistem visa luar negara, menjadikan jumlah pertuduhan terhadapnya kepada 87. Kes itu ditetapkan untuk sambungan perbicaraan pada 3 Februari.


Kes harian catat rekod tertinggi, lepasi 15,900 jangkitan

Malaysia merekodkan kes baru sebanyak 15,902 menjadikan kes keseluruhan Covid-19 meningkat sebanyak 996,393.Selangor kekal mencatat kes harian tertinggi sebanyak 7,351 disusuli Kuala Lumpur (2,406), Kedah (867), Johor (804), Sabah (712), Melaka (631), Negeri Sembilan (625), Pulau Pinang (505), dan Kelantan (502).Hanya Perlis (7) sahaja yang mencatatkan kes satu digit hari ini.Negara juga mencatat sebanyak 9,471 kes sembuh menjadikan jumlah keseluruhan kes sembuh meningkat kepada 834,858.Kes aktif dengan kebolehjangkitan pula kini berjumlah 153,633.Dalam pada itu, 950 pesakit ditempatkan di unit rawatan rapi (ICU) termasuk 468 orang memerlukan bantuan alat pernafasan.Malaysia turut mencatat 184 lagi korban akibat Covid-19, menjadikan jumlah mangsa yang maut meningkat kepada 7,902.


Impian gadis tanpa kerakyatan miliki kad pengenalan sendiri

Seperti gadis seusianya yang lain, Aina memasang impian untuk keluar bersiar-siar dengan rakan-rakan di hujung minggu sambil mengambil gambar bagi dimuat naik ke media sosial.Namun ada satu perkara yang menghalang impiannya daripada menjadi kenyataan: Aina bukan seorang warganegara Malaysia dan tidak memiliki dokumentasi rasmi.“Orang lain dah pergi jalan jauh-jauh, saya cuma mampu duduk di rumah,” katanya dalam satu wawancara bersama MalaysiaNow di Petaling Jaya.Gadis berusia 18 tahun itu merupakan salah seorang daripada kira-kira lebih satu juta individu tanpa dokumentasi kewarganegaraan sah yang tinggal di Malaysia.Dengan mengesat linangan air mata, Aina memberitahu hatinya paling terusik apabila melihat rakan-rakan sebaya hadir ke sekolah sedangkan dirinya hanya mampu berada di rumah sekadar membantu dan menemani ibu yang tidak bekerja.Bahkan, rakan-rakannya juga sering bertanya mengapa dia tidak berada di sekolah.Namun, Aina hanya mampu berdiam diri dan tidak memberitahu masalah dokumentasi yang dihadapinya.Lama-kelamaan, dia hanya memendam perasaan dan tidak berkongsi masalah itu dengan rakan-rakan.“Nak keluar dengan kawan-kawan pun takut. Nak pergi jauh-jauh saya risau kalau kena tangkap. Dengan kawan-kawan pun saya tak bagitahu saya tak ada kad pengenalan diri.”Bagaimanapun, bagi rakan-rakan rapat yang mengetahui, mereka sering bertanya apakah langkah seterusnya yang mahu diambil oleh Aina memandangkan umurnya kian meningkat dewasa.Dia mengaku, pertanyaan-pertanyaan sebegitu amat tidak disenangi.“Saya tak tahu nak cakap, tak boleh nak fikir, memang tak tahu macam mana nak buat lagi.“Bukan kita tak usaha, dah usaha tapi masih sama, tak dapat juga,” katanya dengan nada sebak merujuk kepada kad pengenalan.Aina dan lima lagi adik beradiknya dilahirkan di Petaling Jaya, Selangor dengan tiga orang dilahirkan di hospital kerajaan dan tiga lagi dilahirkan di rumah.Kini, dia dan adik-adiknya berdepan krisis tanpa kerakyatan meskipun dilahirkan dan dibesarkan di Malaysia.Tidak seperti anak-anak muda tempatan yang lain, Aina dan adik beradiknya tidak mempunyai akses pendidikan formal dan kesihatan am di hospital kerajaan.Kehidupan mereka banyak dihabiskan berada di dalam rumah atau bergaul dengan rakan-rakan yang tinggal di kejiranan sama.Mahu sara keluargaSelepas ditanya lebih lanjut mengenai kehidupannya, Aina memberitahu dia sudah kehilangan ayahnya yang selama ini menjadi ketua keluarga dan punca pencarian pendapatan untuk kelangsungan mereka sekeluarga.Ayahnya meninggal tahun lalu di sebuah hospital kerajaan akibat jangkitan Covid-19.Sejak itu, ibu Aina mengambil alih tugas menjaga keluarga itu dan pendapatan mereka bergantung kepada pemberian wang tunai oleh nenek sebelah ayahnya.Bagaimanapun, dengan keadaan ekonomi yang kian mencabar, Aina merasakan dia perlu keluar dari rumah dan mendapat pekerjaan yang lebih stabil untuk menyara ibu dan adik-beradiknya.“Kalaulah saya dapat kad pengenalan, saya nak sangat kerja.Saya nak bantu ibu dan adik-adik. Takkan nak harapkan nenek sahaja? Sampai bila? Lepas ni kalau nenek sudah tiada macam mana?”Ayah Aina ialah seorang warganegara yang memiliki kerakyatan sah dan berkahwin dengan ibunya dari negara seberang 24 tahun lalu.Perkahwinan mereka berlangsung di negara seberang dan tidak didaftarkan selepas kepulangan mereka ke Malaysia.Kecuaian di pihak ibu bapanya membuatkan Aina tidak boleh mengelak daripada menyalahkan mereka kepada permasalahan yang dia dan adik beradiknya hadapi buat masa ini.“Saya sering persoalkan kenapa orang lain boleh dapat kad pengenalan? Kenapa saya dan adik-adik tak sama macam mereka?“Tapi ibu selalu kata, sabarlah, banyakkan berdoa supaya dapat dibuka ruang penyelesaian kepada masalah ini,” kata anak sulung itu.Selepas berbual lama, gadis itu tersipu malu apabila berkongsi perkembangan terkini hidupnya yang sedang dilamun cinta dengan seorang jejaka pilihan hati.Bagaimanapun, senyuman yang terukir di wajahnya tidak bertahan lama apabila topik dokumentasi sekali lagi menjadi penghalang merpati dua sejoli itu untuk disatukan.Dengan keadaannya yang tidak mempunyai dokumentasi lengkap untuk proses pendaftaran kahwin di pejabat agama, menyebabkan majlis akad nikah sering kali ditangguh dan ditunda tarikh.Keadaan itu juga sedikit sebanyak mengakibatkan pihak lelaki sering menggesa Aina mempercepatkan proses permohonan kad pengenalan supaya mudah untuk berkahwin.“Ramai juga yang kata, kenapa nak cepat-cepat? Kenapa masa umur 18 dah nak kahwin? Tunggu la dulu.“Tapi, umur 18 ke, 19 ke, 20 ke, tetap sama selagi isu kerakyatan saya tak selesai.“Setakat ini, dia (pihak lelaki) boleh faham sebab kita dah beritahu masalah kita. Tapi kalau dia tak boleh terima, itu terpulang.”MalaysiaNow dimaklumkan, Aina dan adik-adiknya sedang dibantu oleh sekumpulan pengamal undang-undang, badan bukan kerajaan (NGO) dan aktivis dalam mendapatkan dokumentasi kerakyatan sah di sisi Perlembagaan.Atas sebab itu, Aina yakin dan percaya terdapat sinar baru untuknya pada masa akan datang.“Saya tak akan putus asa. Saya akan dapatkan juga kad pengenalan itu kerana saya bukan milik negara lain. Saya lahir dan membesar di sini.“Saya kenal tempat saya, ini negara saya.”


Ramanan selar cita-cita Khairy jadi PM, tak sama seperti Anwar

Calon Pakatan Harapan (PH) R Ramanan menyelar kenyataan lawannya di Sungai Buloh, Khairy Jamaluddin yang berterus-terang mahu menjadi perdana menteri, namun mengatakan ia tidak boleh disamakan dengan cita-cita Presiden PKR Anwar Ibrahim yang sudah lebih dua dekad cuba merebut jawatan itu.
Menurut Ramanan, kenyataan calon Barisan Nasional (BN) adalah tidak sensitif dengan keadaan semasa rakyat.
"Inilah perangai gila kuasa Khairy  yang sebenar. Di saat kita sedang berusaha mengatasi kesusahan rakyat, harga barang yang makin meningkat, anak muda tiada pekerjaan, kesukaran menghadapi banjir, masalah rasuah, dia (Khairy) sibuk bercakap pasal kuasa," katanya dalam satu kenyataan kepada MalaysiaNow.
Khairy dalam satu ceramah kempennya di Sungai Buloh menyatakan hasrat ingin merebut jawatan presiden Umno dan seterusnya menjadi perdana menteri.
"Dengan takdir Allah, dengan sokongan daripada rakan-rakan, satu hari nanti saya nak pimpin Umno, satu hari nanti saya nak jadi perdana menteri kamu untuk kita bangunkan negara ini,” katanya.
Kedua-dua calon Sungai Buloh itu sebelum ini saling membalas apabila Ramanan membuat dakwaan punyalahgunaan wang di Kementerian Belia dan Sukan yang mana Khairy pernah menjadi menteri.
Bagaimanapun Khairy menggesa Ramanan untuk tidak berkias sekiranya mahu menuduh beliau terlibat.
Sungai Buloh menyaksikan pertandingan tujuh penjuru antara BN, PH, Perikatan Nasional (PN), Parti Rakyat Malaysia (PRM), Pejuang dan dua calon bebas.
Ramanan menggantikan penyandang, R Sivarasa manakala Khairy ditugaskan merampas kerusi kubu kuat PKR itu setelah tiga penggal menyandang sebagai ahli Parlimen Rembau.
Dalam pada itu, Ramanan menjelaskan, cita-cita Khairy untuk menjadi perdana menteri tidak boleh disamakan dengan cita-cita Presiden PKR.
"Dari segi membuat polisi, selama memegang jawatan menteri banyak kegagalan yang dicatat oleh Khairy terutama berkenaan isu pengendalian vaksin, cara mengendalikan covid dan sebagainya," kata bekas orang kuat MIC itu.
Katanya, Anwar yang juga calon PH di Tambun pernah dinobat sebagai menteri kewangan terbaik Asia dan menteri yang bertanggungjawab memperkukuh sistem kewangan Islam dalam negara.


Larangan berjudi di China bakal manfaatkan Malaysia

Undang-undang China yang mengharamkan aktiviti perjudian di seluruh negara itu kecuali Macau dijangka akan menggalakkan rakyat republik tersebut lebih aktif mengembara ke negara lain dan menjadikan judi sebagai salah satu aktiviti "pelancongan" mereka.
Larangan itu mula dikuatkuasakan selepas Parti Komunis China mengambil alih pentadbiran negara itu pada 1949 dan faktor ini dilihat mentransformasi industri judi dan pembangunan kasino di negara-negara Asia.
Faktor ini juga ditafsirkan sebagai satu peluang untuk menjana pendapatan, malah, kebanyakan daripada 340 kasino yang dibangunkan di Asia Tenggara dipercayai bertujuan untuk memikat kaki judi dari China supaya "melancong" ke negara tersebut.
Walaupun Malaysia hanya memiliki satu kasino yang operasinya dikendalikan oleh Kumpulan Genting di tanah tinggi Genting Highlands, kasino ini juga disifatkan sebagai antara premis perjudian terkemuka di rantau ini.
Statusnya yang cukup gah di Asia Tenggara turut menarik perhatian pengunjung bukan Islam sama ada pelancong tempatan mahupun dari luar negara.
Dari aspek pelancongan, Malaysia boleh disifatkan sebagai antara destinasi kegemaran warga China apabila bilangan kemasukan pelancong dari negara itu terus bertambah dalam tempoh beberapa tahun lalu.
Berdasarkan data daripada statistik Pelancongan, Malaysia merekodkan seramai 3.1 juta kemasukan pelancong China pada 2019, ini menunjukkan peningkatan berbanding 2.94 juta yang dicatat pada tahun sebelumnya.
Bagaimanapun, kemasukan pelancong negara itu menyusut ketara pada 2020 kepada 405,000 disebabkan penularan Covid-19 yang menyaksikan banyak negara menutup sempadan antarabangsa.
Melangkah ke hadapan, sektor pelancongan Malaysia dijangka akan menerima manfaat apabila China menamatkan sekatan perjalanan bagi membolehkan rakyatnya mengembara ke luar negara.
Dalam pada itu, Genting Berhad merekodkan pendapatan RM4.12 bilion pada suku ketiga berakhir 30 September 2022, meningkat 75% daripada RM3.50 bilion yang dicatatkan tempoh sama pada tahun sebelumnya.
Dalam makluman kepada Bursa pada 24 November lalu, kumpulan itu berkata, lonjakan pendapatan itu kebanyakannya disumbang daripada bahagian riadah dan perhotelan di Malaysia dan Singapura.
Katanya, pemulihan operasi Resorts World Sentosa turut mencerminkan pemulihan sektor pengembaraan serantau, namun begitu ia masih belum mencapai tahap sebelum pandemik.
"Lantunan pendapatan perjudian didorong oleh kehadiran pelanggan premium yang menetap lebih lama," katanya.
Bercakap dengan MalaysiaNow, Pengarah Eksekutif Pusat Penyelidikan Sosio Ekonomi (SERC) Lee Heng Guie, berkata pertumbuhan pasaran kekayaan China akan mendorong warga negara itu untuk mengembara dan mencuba nasib di kasino sekitar Asia, termasuk Genting Malaysia.
"Mereka yang gemar berjudi angka tinggi pastinya akan berbelanja banyak di kasino di Asia.
"Genting Malaysia yang bersaing dengan negara jiran seperti Singapura, Australia dan FIlipina pastinya juga akan menerima sebahagian keuntungan ini," katanya.
Tambahnya, penting untuk Malaysia mengekalkan imej sebagai destinasi pelancongan selamat dan bersih bagi menggalakkan lagi kemasukan pengunjung termasuk dari China.


Hutang 1MDB RM40 bilion, cukup untuk bayar vaksin 8 kali, kata Zafrul

Putrajaya hari ini mempertahankan langkahnya menggunakan dana Kumpulan Wang Amanah Negara (KWAN) bagi perolehan vaksin Covid-19, kerana ketika ini kerajaan tidak memiliki pilihan simpanan lain akibat tanggungan hutang berkaitan skandal 1MDB.Menteri kewangan berkata kerajaan telah mewarisi lebih dari RM1 trillion hutang dan liabiliti yang turut berkaitan 1MDB di bawah kerajaan Barisan Nasional sebelum ini.“Sebagai contoh, obligasi 1MDB sebanyak RM 40 bilion cukup untuk membayar kos vaksin sebanyak 8 kali ganda,” katanya dalam respons terhadap pengkritik yang mempertikaikan langkah kerajaan menggunakan dana KWAN untuk membiayai Program Vaksinasi Covid-19 Kebangsaan.“Jadi, apakah pilihan terbaik yang wajar diambil oleh kerajaan Perikatan Nasional (PN) yang mewarisi obligasi untuk membayar balik liabiliti seperti PFI secara off balance sheet, 1MDB, SRC dan sebagainya yang dianggarkan melebihi RM 20 bilion setahun untuk 5 tahun akan datang?” tanya beliau di samping turut menambah pembayaran hutang 1MDB mampu membiayai pelbagai pakej rangsangan ekonomi bagi mengurangkan impak Covid-19, seperti Bantuan Prihatin Rakyat dan program subsidi gaji serta program vaksinasi negara.Beliau berkata menggunakan dana KWAN mampu mengelakkan negara daripada penambahan hutang yang akan diwarisi generasi akan datang.“Kerajaan bertanggungjawab menjaga generasi masa kini kerana sekiranya generasi kini terjejas belum tentu generasi akan datang dapat mengecapi kemakmuran.“Kerajaan juga komited untuk menambah semula dana KWAN apabila krisis ini berakhir dan kewangan kerajaan kembali kukuh,” kata Zafrul.Menurutnya lagi, langkah untuk menggunakan dana KWAN bagi membiayai pembelian vaksin akan memakan sejumlah RM5 billion dari dana RM20 bilion yang terkumpul sekarang ini.Kerajaan juga baru-baru ini telah mewartakan pindaan akta yang membenarkan penggunaan dana KWAN bagi perolehan vaksin dan beberapa perbelanjaan lain yang berkaitan usaha membendung Covid-19.Zafrul berkata, ketika ini, dana KWAN adalah sumbangan RM10.4 bilion dari Petronas, selain pulangan kumulatif pelaburan sebanyak RM9.1 bilion.Beliau berkata penggunaan dana itu untuk membiayai vaksin Covid-19 adalah selari dengan undang-undang dan boleh dipertanggungjawabkan, di samping menambah bahawa RM42 juta juga sebelum ini pernah dikeluarkan bagi membiayai projek Paya Indah Wetlands di Putrajaya.“Saya tidak tahu sama ada ia perbelanjaan kecemasan atau tidak,” tambahnya.Beliau berkata KWAN ditubuhkan dengan matlamat untuk manfaat generasi akan datang.“Kita adalah generasi akan datang yang dimaksudkan sewaktu penubuhannya,” kata beliau lagi.


Iran komited kepada diplomasi rundingan pelbagai hala berkaitan perjanjian nuklear

Iran komited terhadap pendekatan diplomasi dan rundingan nuklear pelbagai hala, kata Jurucakap Kementerian Luar Nasser Kanaani.
Beliau berkata Iran sentiasa berusaha untuk mematuhi diplomasi dan menyumbang kepada rundingan bagi menyelesaikan isu nuklear selaras dengan kepercayaan kepada pelbagai rundingan.
Bercakap pada sidang akhbar pada Isnin, beliau berkata pendekatan interaktif Iran adalah jelas dan ia boleh mewujudkan persekitaran untuk merintis laluan ke arah penyelesaian isu tertangguh selain meningkatkan interaksi.
“Iran telah mengumumkan bahawa negara itu komited untuk kembali kepada perjanjian nuklear 2015, yang dikenali sebagai Pelan Tindakan Komprehensif Bersama (JCPOA).
“Oleh itu, lawatan Ketua Pengarah Agensi Tenaga Atom Antarabangsa (IAEA) Rafael Grossi ke Tehran adalah sebahagian daripada diplomasi Iran yang akan membawa kepada persefahaman.
“...Namun, kita harus tunggu dan lihat sama ada pihak lain akan mengambil pendekatan yang sama atau tidak,” katanya.


Pegawai kanan SPRM mengaku tidak bersalah pecah amanah hampir RM30 juta

Seorang pegawai kanan Suruhanjaya Pencegahan Rasuah Malaysia (SPRM) dihadapkan ke Mahkamah Sesyen hari ini atas pertuduhan melakukan pecah amanah wang berjumlah AS$6.94 juta.Shahrum Nizam Baharuddin, 41, mengaku tidak bersalah selepas pertuduhan terhadapnya dibacakan di hadapan hakim Suzana Hussin.Shahrum didakwa sebagai penjawat awam iaitu pegawai kanan SPRM Gred P44 yang diamanahkan dengan penguasaan wang berjumlah AS$6.94 juta (hampir RM30 juta), telah melakukan pecah amanah terhadap wang berkenaan.Dia didakwa melakukan perbuatan itu di Bilik Ketua Cawangan Tindakan Khas (CTK),  Aras 14, Blok C, Ibu Pejabat SPRM, Putrajaya antara 17 Disember 2018 dan 9 April 2019.Lelaki itu didakwa mengikut Seksyen 409 Kanun Keseksaan yang memperuntukkan hukuman penjara minimum dua tahun dan maksimum 20 tahun dengan sebat serta boleh dikenakan denda, jika sabit kesalahan.Terdahulu, timbalan pendakwa raya (TPR) Wan Shaharuddin Wan Ladin membantah jaminan diberikan ke atas tertuduh atas alasan kesalahan dilakukan tertuduh serius kerana melibatkan jumlah wang yang besar selain kes ini mendapat liputan media yang luas.“Bagaimanapun, jika mahkamah membenarkan ikat jamin, saya mohon jaminan RM10 juta dengan tiga orang penjamin diberikan terhadap tertuduh,” katanya yang mengendalikan kes bersama TPR Faridz Gohim Abdullah dan Mahadi Abdul Jumaat.Menurut Shaharuddin, tertuduh juga akan didakwa atas 101 pertuduhan pengubahan wang haram dalam masa terdekat.Peguam K. Ponnusamy yang mewakili Shahrum memohon jaminan rendah atas alasan anak guamnya yang masih bertugas sebagai penjawat awam tidak mempunyai risiko melarikan diri dan memberi kerjasama sepenuhnya kepada pihak berkuasa sepanjang siasatan.“Selain itu, anak guam saya sudah berkahwin dan mempunyai dua anak selain mengalami masalah kesihatan iaitu sakit tulang belakang (slip disk) serta kanser hidung,” kata peguam itu.Mahkamah tidak membenarkan tertuduh diikat jamin dan menetapkan 18 Februari ini untuk sebutan semula kes.Sebelum ini, SPRM mengesahkan penahanan tiga pegawainya bagi membantu siasatan dakwaan salah guna kuasa dan penyelewengan dalam urusan kes bekas ketua pengarah Organisasi Perisikan Luar Malaysia (MEIO) Hasanah Abdul Hamid.Pada 12 April 2021, Mahkamah Tinggi di melepas tanpa membebaskan Hasanah daripada pertuduhan melakukan pecah amanah AS$12.1 juta (RM50.4 juta) milik kerajaan Malaysia.


Jumlah mangsa banjir di 3 negeri menurun, kecuali Pahang, Johor

Jumlah mangsa banjir di pusat pemindahan sementara (PPS) di Terengganu, Kelantan dan Perak dilaporkan menurun, Johor kekal manakala Pahang sedikit meningkat pagi ini.Menurut Portal Info Bencana Jabatan Kebajikan Masyarakat (JKM) jumlah mangsa di kelima-lima negeri masih melepasi 40,000 orang, selain paras air sungai di beberapa negeri juga masih melepasi tahap bahaya.Jabatan Meteorologi Malaysia menerusi portal rasminya turut melaporkan cuaca hujan akan berterusan di negeri-negeri tersebut.Di Pahang, jumlah mangsa banjir di 280 PPS sedikit meningkat kepada 26,540 orang setakat 7 pagi ini, berbanding 26,496 semalam dengan Temerloh mencatatkan bilangan mangsa tertinggi sebanyak 12,045, diikuti Maran (3,728), Pekan (2,406), Lipis (2,330), Raub (1,788), Bera (1,551), Jerantut (1,493) Kuantan (999) dan Rompin (200).Sementara itu, pemegang konsesi Lebuhraya Pantai Timur Fasa 1, ANIH Berhad dalam kenyataan medianya awal pagi ini melaporkan laluan KM126.3 antara persimpangan Temerloh ke Chenor masih lagi ditutup kepada pengguna jalan raya.Di Terengganu, jumlah mangsa banjir berkurangan kepada 10,086 orang di 43 PPS setakat 8 pagi ini berbanding 10,439 orang pada 3 petang semalam.Ketua Sekretariat Jawatankuasa Pengurusan Bencana Negeri Leftenan Kolonel (PA) Che Adam A Rahman berkata, hanya dua daerah masih terjejas ketika ini iaitu Kemaman dengan 8,626 mangsa dan Dungun (1,460) manakala di Hulu Terengganu, kesemua mangsa dibenarkan pulang lewat petang semalam.Di Kelantan jumlah mangsa yang dipindahkan membabitkan tiga jajahan semakin berkurang kepada 2,990 setakat 8 pagi ini berbanding 3,697 petang semalam, dengan 35 PPS yang masih aktif.Pasir Mas merekodkan jumlah mangsa tertinggi seramai 1,510 orang diikuti Kuala Krai (1,232) dan Tanah Merah (248).Di Perak banjir semakin pulih apabila hanya tinggal 93 penduduk terjejas yang ditempatkan di dua PPS setakat pukul 7 pagi ini, melibatkan 77 mangsa di Hilir Perak dan 16 lagi di Hulu Perak.Di Johor, mangsa banjir yang berada di PPS kekal seramai 479 orang pagi ini, yang ditempatkan di sembilan PPS di tiga daerah.Pengerusi Jawatankuasa Alam Sekitar dan Kesihatan Johor R.Vidyananthan berkata, PPS di Mersing menempatkan 320 mangsa, Segamat (94) dan Kota Tinggi (65 orang).“Dua jalan iaitu Jalan Haji Suhud di Johor Bahru dan Jalan Tanah Abang di Mersing, juga masih ditutup ketika ini kepada semua jenis kenderaan,” katanya menerusi kenyataan.


PM Sri Lanka Mahinda Rajapaksa letak jawatan

Perdana Menteri Sri Lanka Mahinda Rajapaksa meletak jawatan pada Isnin ketika protes anti kerajaan masih berterusan.“Berkuat kuasa serta-merta saya meletakan jawatan sebagai perdana menteri,” ciapnya di Twitter. Sebelum ini media melaporkan Presiden Gotabaya Rajapaksa, adik kepada Mahinda, meminta beliau berundur bagi menyelesaikan krisis ekonomi yang sedang melanda.“Krisis ekonomi yang kita hadapi memerlukan penyelesaian ekonomi, pihak pentadbiran komited untuk selesaikannya,” kata Mahinda dalam catatan media sosial sebelum ini.Sambil mengakui bahawa kemelut kian memuncak di Sri Lanka, beliau menggesa rakyat “untuk bersabar dan mengelak daripada melakukan keganasan.”Sementara itu, Yoshitha Rajapaksa, anak lelaki Mahinda Rajapaksa berlepas ke Singapura pada Isnin, lapor media Sri Lanka.


Sorry.


Singapura mohon penerima vaksin Covid-19 elak aktiviti berat selama seminggu

Remaja dan belia berumur kurang 30 tahun disarankan menghindari aktiviti fizikal dalam tempoh tujuh hari selepas menerima vaksin Covid-19, sebagai langkah pencegahan lanjut, kata kementerian kesihatan Singapura.Menurut kementerian, pada 3 Julai pihaknya dimaklumkan oleh Hospital Khoo Teck Puat (KTPH) mengenai kes seorang remaja tempatan berusia 16 tahun yang dirawat di jabatan kecemasan hospital itu selepas pengsan di rumah pada pagi yang sama.“Pesakit kemudian dipindahkan ke Hospital Universiti Nasional (NUH) pada tengah hari dan dilaporkan kritikal di unit rawatan rapi,” kata kementerian dalam satu kenyataan hari ini.Kementerian menyatakan, remaja itu telah menerima dos pertama vaksin Pfizer-BioNTech (Comirnaty) pada 27 Jun.“Dia dinilai oleh petugas kesihatan terlatih dan didapati sesuai untuk vaksinasi Covid-19, dipantau di lokasi sekitar 30 minit selepas suntikan dan dalam keadaan yang baik.“Dia juga sihat sepanjang lima hari setelah vaksinasi. Sebelum pengsan, remaja itu melakukan aktiviti angkat berat di gimnasium. Kementerian dimaklumkan dia mengangkat beban yang sangat berat, melebihi berat badannya.”Kementerian merujuk bahawa diagnosis awal keadaannya adalah serangan jantung yang berlaku di luar hospital.“Ujian klinikal dan makmal sedang dijalankan untuk mengetahui puncanya,” menurut kenyataan itu, sambil menambah kementerian juga akan bekerjasama dengan pasukan perubatan di NUH untuk menentukan sama ada ia berkaitan dengan vaksinasi Covid-19.“Ini termasuk penelitian menyeluruh sama ada membabitkan miokarditis parah akut, iaitu keradangan otot jantung yang teruk yang mempengaruhi fungsi jantung, sebagai kemungkinan diagnosis,” menurut kementerian itu lagi.Kementerian menyatakan Jawatankuasa Pakar Vaksinasi Covid-19 Singapura akan memantau hasil penyelidikan.“Jawatankuasa Pakar dan Pihak Berkuasa Sains Kesihatan (HSA) secara berasingan turut meneliti data tambahan dari dalam dan luar negara, yang berkaitan dengan kejadian ini,” katanya.Kementerian menyatakan ia bersetuju dengan cadangan Jawatankuasa Pakar dan HSA supaya individu yang diberi vaksin menghindari aktiviti fizikal yang berat selepas menerima dos vaksinasi Covid-19 pertama atau kedua.


Jatuh, bangun sektor pendidikan negara sepanjang 2020

2020 menjadi tahun yang cukup signifikan bagi sektor pendidikan negara kerana banyak perkara besar berlaku daripada peletakan jawatan menteri, penutupan sekolah kerana Covid-19 dan pembelajaran dilakukan secara dalam talian.Seawal 2 Januari negara dikejutkan dengan peletakan jawatan Maszlee Malik sebagai menteri pendidikan ketika Pakatan Harapan (PH) masih menerajui Putrajaya.Kekosongan jawatan itu diisi Dr Mahathir Mohamad sebagai pemangku sekali gus kali kedua memegang jawatan itu selepas pertama kali dilantik dalam Kabinet perdana menteri kedua, Abdul Razak Hussein.Tidak begitu lama selepas itu, jawatan menteri pendidikan berubah lagi selepas kerajaan PH tumbang selepas Mahathir yang juga perdana menteri meletakkan jawatan.Bekas timbalan menteri ekonomi semasa zaman PH, Radzi Jidin mengisi jawatan itu selepas Perikatan Nasional (PN) yang dipimpin Muhyiddin Yassin mengambil alih Putrajaya.Sektor ini kemudiannya mengalami rombakan takwim persekolahan sehingga kepada penutupan sekolah dan institut pengajian tinggi yang menyaksikan kesemua murid dan penuntut universiti menjalani pembelajaran secara dalam talian.Berikut beberapa sorotan sepanjang tahun pandemik melibatkan sektor pendidikan negara:UPSR, PT3 dibatalkanBuat kali pertama dalam sejarah pendidikan negara, kerajaan mengumumkan Ujian Pencapaian Sekolah Rendah (UPSR) dan Pentaksiran Tingkatan Tiga (PT3) dibatalkan pada April lalu.Langkah itu diambil ekoran pelaksanaan Peritah Kawalan Pergerakan yang menyebabkan sesi persekolahan terhenti, dengan kerajaan memberi jaminan ia tidak akan menjejaskan tahap penguasaan murid.Menteri Pendidikan Radzi Jidin mengatakan satu kaedah baru turut akan dilaksanakan bagi menggantikan peperiksaan itu khusus untuk kemasukan sekolah berasrama penuh, Maktab Rendah Sains Mara dan sekolah teknik.SPM, SVM dan STAM ditangguhkanSelain pembatalan UPSR dan PT3, calon-calon yang bakal menduduki Sijil Pelajaran Malaysia (SPM), Sijil Vokasional Malaysia (SVM) and Sijil Tinggi Agama Malaysia (STAM) turut ditangguhkan.Kesemua jenis peperiksaan itu hanya akan dilaksanakan pada suku pertama tahun depan.Berikutan perubahan tarikh peperiksaan itu, kemasukan pelajar baru ke institusi pengajian tinggi (IPT) bagi program asasi, matrikulasi, diploma dan ijazah turut ditangguhkan.Pusat tuisyen gulung tikarSelain sekolah-sekolah dan institusi pengajian tinggi, pusat tuisyen yang membantu memantapkan lagi pemahaman murid bagi mata pelajaran sekolah turut terkesan.Ramai pengusaha terpaksa gulung tikar selepas tidak dapat meneruskan perniagaan akibat ketiadaan pelajar, selepas sesi persekolahan dihentikan.MalaysiaNow melaporkan sepanjang tempoh PKP pada Mac lalu menyebabkan banyak pusat tuisyen terutamanya di Kuala Lumpur dan Selangor tidak lagi mampu meneruskan operasi.Pemilik dan pengurusan rangkaian pusat tuisyen ternama sanggup menjual pusat tuisyen mereka yang sudah beroperasi sejak berpuluh tahun lamanya dengan harga serendah serendah RM7,000 bagi menampung bayaran gaji guru serta utiliti.Antara lokasi yang disenaraikan untuk dijual termasuk di sekitar Cheras, Pudu, Damansara, Bandar Tun Razak, Subang Jaya dan Shah Alam.Ijazah dalam talianSebelum ini isu membabitkan ijazah yang diperoleh secara dalam talian menerima kritikan hebat kerana ia dianggap tidak laku terutamanya membabitkan institusi pengajian dari luar negara.Seorang timbalan menteri pernah dihimpit kontroversi selepas timbul dakwaan ijazah pentadbiran perniagaan dimilikinya didakwa palsu.Namun, selepas universiti awam mengumumkan penutupan kampus berikutan pelaksanaan PKP, kuliah dan tutorial dilaksanakan secara dalam talian sepenuhnya.Fenomena baru itu menimbulkan persoalan, adakah kualiti dan kelayakan graduan secara dalam talian setaraf dengan mereka yang mengikuti kursus pengajian secara tradisional di dalam kelas?Capaian internet dan pembelajaran dalam talianPada Jun, penuntut Universiti Malaysia Sabah (UMS) Veveonah Mosibin, 18 meraih perhatian ramai selepas video dimuat naiknya tular.Kisah pelajar itu mencari capaian internet sehingga ke atas pokok turut mendapat perhatian Menteri Sains, Teknologi dan Inovasi, Khairy Jamaluddin Abu Bakar.Apa yang berlaku membuka mata ramai pihak dalam menyediakan kemudahan infrastrukur lebih baik terutamanya di kawasan-kawasan pedalaman terutamanya di Sabah dan Sarawak.Tadika dan sekolah swasta ‘bergelora’Ramai ibu bapa mula memindahkan anak-anak mereka dari sekolah swasta ke sekolah kerajaan menyaksikan institut pendidikan swasta bagaikan “telur di hujung tanduk” dengan ramai pemilik menutup operasi dalam tempoh terdekat susulan tekanan kewangan akibat pandemik Covid-19.Sebelum ini, beberapa pemilik sekolah swasta memberitahu MalaysiaNow, kebanyakan ibu bapa mengambil pendekatan itu selepas pendapatan mereka semakin berkurangan, malahan ada juga yang hilang pekerjaan disebabkan syarikat menutup operasi.Situasi sama berlaku kepada pengusaha tadika swasta yang terbeban dengan masalah kewangan sehingga menjejaskan bayaran gaji para kakitangan terutamanya kepada guru-guru.


Australia rancang kuat kuasa kebenaran ibu bapa sebelum anak guna media sosial

Australia merancang untuk menetapkan syarikat media sosial mendapatkan kebenaran ibu bapa terlebih dahulu sebelum pengguna di bawah umur 16 tahun menggunakan platform yang disediakan mereka selain turut mengancam denda sehingga A$10 juta (AS$7.5 juta) dikenakan jika gagal mematuhinya, di bawah rang undang-undang yang diterbitkan pada Isnin.Beberapa syarikat media sosial termasuk forum nirnama seperti Reddit dan aplikasi temu janji Bumble turut dikehendaki mengambil semua langkah yang munasabah dalam menentukan umur pengguna selain perlu mengutamakan kecenderungan kanak-kanak ketika pengumpulan data, kata Rang Undang-Undang Privasi Dalam Talian tersebut.Peraturan baru yang dicadangkan tersebut akan menjadikan Australia antara negara yang memiliki garis panduan paling ketat dari sudut kawalan usia dalam penggunaan media sosial.Peraturan itu juga adalah bagi membangunkan usaha mengekang kawalan syarikat-syarikat besar teknologi susulan pembayaran lesen mandatori bagi syarikat media dan rancangan bagi memperkasakan undang-undang maklumat palsu dan fitnah dalam talian .Bulan ini, Facebook menghadapi kemarahan penggubal undang-undang di AS selepas bekas pekerja syarikat dan pemberi maklumat menyerahkan ribuan dokumen kepada penyiasat kongres di tengah-tengah kebimbangan syarikat itu membahayakan kesihatan mental kanak-kanak dan telah menimbulkan perpecahan masyarakat, suatu perkembangan yang turut dipetik ahli Parlimen Australia pada Isnin.“Kami sedang memastikan data dan privasi (warga Australia) dilindungi dan dikendalikan dengan berhati-hati,” kata Peguam Negara Australia Michaelia Cash dalam satu kenyataan.“Draf undang-undang kami bermaksud syarikat-syarikat ini akan dikenakan hukuman berat jika mereka tidak memenuhi standard tersebut,” tambahnya.Pembantu Menteri bagi Kesihatan Mental dan Pencegahan Bunuh Diri David Coleman berkata “kebocoran penyelidikan dalaman Facebook sendiri menunjukkan impak platform media sosial terhadap imej badan dan kesihatan mental golongan muda”.Pengarah dasar awam Facebook di Australia dan New Zealand, Mia Garlick berkata dalam satu kenyataan syarikat itu sedang menyemak undang-undang yang dicadangkan dan memahami “betapa pentingnya untuk memastikan undang-undang privasi Australia berkembang selari dengan kadar inovasi dan teknologi baru yang kita alami pada hari ini’.Di bawah draf undang-undang tersebut, pemantau privasi, Pejabat Pesuruhjaya Maklumat Australia akan menerima kuasa penyiasatan dan penguatkuasaan secara penuh.Ia dibenarkan untuk mengenakan denda terhadap sebuah syarikat hingga sehingga A$10 juta, 10% daripada perolehan tahunan atau tiga kali faedah kewangan bagi setiap pelanggaran undang-undang.


Covid-19 rekod 190 kes baru, sifar kematian
Sejumlah 190 kes baru Covid-19 direkodkan semalam menjadikan jumlah keseluruhan sebanyak 5,042,585 kes.
Sebanyak 177 pesakit turut dilaporkan sembuh, menjadikan jumlah keseluruhan kes sembuh sebanyak 4,996,409.
Ketika ini, 9,219 kes aktif direkodkan di mana 8,888 atau 96.4% daripadanya menjalani kuarantin kendiri.
Tiada pesakit ditempatkan ke pusat kuarantin sementara 325 (3.5%) kes dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak enam kes dan tiga daripadanya memerlukan bantuan alat pernafasan.
Tiada kematian dicatatkan termasuk satu kes sebelum tiba di hospital menjadikan keseluruhan korban akibat wabak itu sebanyak 36,957orang.


Kalimah Allah diperlekeh lagi

Semakin berani ahli politik veteran bukan Islam menjadikan kalimah Allah sebagai modal politik mereka. Jika pun ingin menggambarkan dakwaan kelemahan lawan politiknya dari parti berbeza, ia tidak langsung menjustifikasikan beliau boleh menggunakan kalimah Allah yang esa untuk menyindir mana-mana pihak yang menjadi musuh politiknya.Apakah ketika beliau memilih untuk menggunakan kalimah Allah dalam hantaran media sosialnya, tidak terfikir olehnya bahawa kalimah Allah yang ahad adalah teras tauhid umat Islam yang mana mencuit kalimah itu seakan-akan mempertikaikan asas keimanan umat Islam.Hendak berpolitik, berpolitiklah tetapi jangan sampai melanggar sempadan tauhid umat Islam. Atas apa hujah sekalipun adalah amat menghina dan mencabar untuk menuding kepada Allah bagi mencela musuh dalam pertelingkahan fahaman politik.Namun alah bisa tegal biasa, selepas membuat sesuatu kenyataan jahat sedemikian, maka kenyataan itu akan dipadamkan sedangkan kerosakan telah dilakukan dan akhirnya seperti biasa ianya akan dikatakan difahami oleh pembaca diluar konteks dan episod itu berakhir dengan permohonan maaf atau lebih buruk lagi didiamkan begitu sahaja kerana kita mudah sangat memaafkan.Sedar atau tidak kalimah Allah ini sering sangat menjadi mangsa kebencian terhadap umat Islam. Beberapa minggu lalu kita melihat aksi selamba seorang pelanggan yang memesan makanan melalui aplikasi khidmat penghantaran menggunakan namanya sebagai “Anak Allah Taala”.Perbuatan ini jelas memperlekehkan kalimah suci umat Islam hingga menimbulkan kemarahan sekumpulan anak muda Islam. Bagi pihak yang masih kerap bertanyakan apakah implikasi buruk penggunaan kalimah suci umat Islam oleh orang bukan Islam, inilah antara kesan gangguan ketenteraman awam yang segera terserlah apabila kalimah Allah tidak lagi menjadi ekslusif milik umat Islam dan dibebaskan penggunaannya kepada orang bukan Islam.Selain dipermainkan ahli politik, mutakhir ini kian banyak video-video yang mengolok-olok ajaran agama Islam tersebar di media sosial. Ada yang mengejek seruan azan, menghina pergerakan solat dan mempermainkan pula kalimah Allah. Setiap kali ianya mula tular, setiap kali itulah pula pelaku akan membuat kenyataan memohon maaf.Pada waktu di mana ahli-ahli politik Melayu Islam pun tak tahu untuk berada di kelompok mana, umat Islam kelihatannya tidak lagi boleh bergantung harapan tinggi kepada ahli-ahli politik untuk memperkasakan agama Islam kerana ternampak jelas bahawa Islam dan perpaduan Melayu adalah sekadar instrumen retorik untuk menggapai puncak kuasa. Hendak pertahankan kalimah Allah dan Islam sangat pun nanti rakan sekutu politik terguris pula.Kita pun tidak boleh hanya berpaut kepada papahan undang-undang untuk mempertahankan agama kita. Sementara kita perlu memartabatkan dan meletakkan undang-undang negara pada tempat yang tinggi, pergantungan yang keterlaluan kepada tongkat perundangan akan menyebabkan umat Islam dan bangsa Melayu menjadi umat yang begitu lemah dan tidak bermaya.Lebih daripada itu banyak peruntukan undang-undang dan Perlembagaan Persekutuan telah kini diterjemahkan dalam konteks secara bertentangan dari apa yang difahami orang Islam selama ini hingga agama lain itu boleh pula melepasi sempadan yang digarispandukan oleh peruntukan perlembagaan. Peruntukan berkaitan kebebasan beragama itu kini telah dimanfaatkan oleh agama lain hingga menjadikan ketertinggian agama Islam menjadi terhakis.Perlu diakui bahawa papahan undang-undang tidak boleh selamanya melindungi umat Islam.  Apabila serangan itu kian menjadi-jadi, tongkat yang memapah itu akan akhirnya jatuh juga menyembah bumi. Perlindungan undang-undang juga membawa erti kebergantungan yang keterlaluan terhadap agensi dan jabatan kerajaan sahaja sedangkan gerakan agama lain didukungi dan dilaksanakan  oleh badan-badan dan organisasi NGO mereka.Status Islam sebagai agama negara dan kuasa Raja-Raja Melayu sebagai ketua agama Islam negeri termaktub lama sebelum merdeka dan diiktiraf dalam Perlembagaan Persekutuan dan Perlembagaan Negeri. Ini menganugerahkan hak kepada agama Islam untuk diberikan keistimewaan mengatasi agama lain.Peruntukan undang-undang memberikan pengiktirafan kepada agama Islam hingga sesiapa yang didapati menghina agama Islam boleh dikenakan hukuman atas kesalahan jenayah. Namun dek kelekaan kita, peruntukan enakmen atau fatwa seringkali dilihat sebagai punca perundangan kelas kedua dan tidak begitu diendahkan.Tidak banyak pilihan yang ada selain kita perlu keluar dari bergantung kepada papahan undang-undang dan bangkit sebagai satu umat yang kuat yang dirasakan kehadirannya melalui kesatuan suara tanpa dipecah-pecahkan oleh kabilah politik. Kita mungkin boleh berbeza pandangan akan soal-soal siasah politik dan pentadbiran tetapi bukan soal kesucian agama Islam. Jika tidak, kita akan tertinggal dan mereka yang tertinggal akan dilupakan dan tidak lagi dihitung.Hari ini susah sangat nak mencari berita yang baik-baik tentang Malaysia, kebanyakan berita hanya yang menyedihkan dan memalukan sahaja. Ramai kita prihatin dengan Palestin tetapi sementara kita sibuk membantu Palestin, kita di Malaysia pun sebenarnya perlu sangat dibantu. Akibat kelemahan kita maka orang bukan Islam kian berani memperlekehkan agama kita.Daripada ahli politik di persada kuasa, tokoh korporat di kotaraya hinggalah ke petani di desa kita semuanya perlu digugah untuk bangkit membantu akidah, ekonomi, pendidikan dan tahap sosial umat Islam yang kian tertinggal sehingga ada yang merungut merasakan beban menjadi Melayu di negara kita. Umat Islam yang kaya dan kuat akan membantu menjadikan asas negara kita kukuh kerana umat Islam adalah penduduk majoritinya. Sesungguhnya masa tidak lagi menyebelahi kita jika kita masih lagi mahu dihitung.Ikbal Salam adalah peguam bela dan peguam cara* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Perbicaraan kes rasuah Zahid ditangguh lagi

Mahkamah Tinggi di Kuala Lumpur membenarkan permohonan Ahmad Zahid Hamidi supaya perbicaraannya yang dijadualkan hari ini hingga Rabu, ditangguhkan kerana bekas timbalan perdana menteri itu masih menjalani kuarantin kerana Covid-19.Peguam Hamidi Mohd Noh yang mewakili Zahid memberitahu mahkamah bahawa anak guamnya tidak dapat hadir ke mahkamah hari ini kerana menurut Perintah Pengawasan dan Pemerhatian di Rumah (HSO), beliau perlu dikuarantin di rumah dari 26 Sept sehingga hari ini.“Anak guam saya melakukan ujian swab sekali lagi selepas lawatan mengejut pegawai Kementerian Kesihatan (KKM) di rumahnya semalam dan keputusannya adalah negatif.“Hari ini, beliau akan menjalani ujian wajib Reverse Transcription Polymerase Chain Reaction (RT-PCR) di rumahnya untuk menentukan sama ada keputusan negatif atau positif. Saya difahamkan ujian itu hanya boleh dibuat pada lewat hari ini.“Oleh itu, pihak pembelaan ingin memohon penangguhan perbicaraan untuk hari ini, esok dan Rabu,” katanya.Hamidi berkata beliau difahamkan Zahid mungkin berisiko kerana pada 19 Sept, beliau bersama calon (Barisan Nasional) bagi kerusi Pitas, Sufian Abd Karim, yang diuji positif Covid-19.“Sufian dan anak guam saya mengambil gambar bersama…saya merasakan kita perlu mengambil langkah berjaga-jaga untuk mengelakkan penyebaran virus,” katanya.Sementara itu, Timbalan Pendakwa Raya Raja Rozela Raja Toran berkata pihak pendakwaan tidak membantah penangguhan itu.Hakim Collin Lawrence Sequerah kemudian membenarkan permohonan pihak pembelaan untuk menangguhkan tarikh perbicaraan untuk hari ini sehingga Rabu.“Tarikh perbicaraan hari ini sehingga Rabu akan ditangguhkan, kita (perbicaraan) akan bersambung semula pada 12 Okt,” kata Hakim Sequerah.Semasa prosiding 21 Sept lepas, mahkamah membenarkan permohonan Zahid untuk menangguhkan perbicaraan yang ditetapkan selama dua hari (21 dan 22 Sept) kerana beliau perlu menjalani ujian saringan Covid-19.Zahid menghadapi 47 pertuduhan dengan 12 daripadanya melibatkan pecah amanah, lapan pertuduhan rasuah dan 27 membabitkan pengubahan wang haram melibatkan wang puluhan juta ringgit milik Yayasan Akalbudi.


Rusia nafi ada kaitan dengan kenaikan harga tenaga

Rusia tidak mempunyai kaitan dengan kenaikan dan harga bahan tenaga yang tidak menentu di pasaran, kata Timbalan Perdana Menteri Rusia Alexander Novak pada Isnin lapor Xinhua.Eropah menggunakan kira-kira 500 bilion meter padu gas setahun dan 40% datangnya dari Rusia, katanya dalam satu kenyataan yang turut menyifatkan negara-negara di Eropah sebagai “rakan kongsi yang boleh dipercayai.”Syarikat gergasi industri gas Rusia. Gazprom memenuhi sepenuhnya kewajipan kontraknya untuk membekalkan gas ke Eropah, tegas Novak.Rusia menyediakan kira-kira 30% daripada penggunaan minyak Eropah dan merupakan pembekal terbesarnya.Novak berkata Rusia sudah memenuhi semua kewajipannya dan produk minyaknya sedang dihantar ke pasaran Eropah seperti dirancang.Harga bahan tenaga meningkat akibat pandemik Covid-19 dan yang terbaru disebabkan konflik Rusia-Ukraine.Menurut anggaran pejabat perangkaan Kesatuan Eropah, Eurostat, harga bahan tenaga dijangka meningkat 31.7% di seluruh zon euro pada Februari.


Pakar kesihatan berusaha kurangkan rasa takut terhadap vaksin China

Minggu lalu, 200 liter vaksin yang bakal membantu dalam peperangan Malaysia menghadapi wabak Covid-19 tiba di Lapangan Terbang Antarabangsa Kuala Lumpur (KLIA) di Sepang, Selangor.Ketika ketibaan, vaksin yang mampu menampung 300,000 suntikan itu disambut dengan kibaran bendera bersama barisan pemimpin termasuk Menteri Kanan Pertahanan Ismail Sabri, Hishamuddin Hussein dan Khairy Jamaluddin, menteri yang mengetuai pengurusan suntikan vaksin Covid-19 di Malaysia.Walaupun beberapa kali menteri memberi jaminan berkenaan keselamatan dan keberkesanannya. Orang awam masih sangsi untuk mendapatkan suntikan CoronaVac yang dihasilkan Sinovac dari China.Bahkan, bagi golongan anti-vaksin – apa-apa vaksin pun ditolak golongan itu. Namun, ada juga sebahagian yang lain menerbitkan kebimbangan dengan alasan yang lebih spesifik.Kebimbangan atau keresahan mereka itu berpunca daripada isu kadar keberkesanan daripada vaksin China tersebut. Beberapa ujian klinikal di luar negara menunjukkan CoronaVac hanya memiliki 50% kadar keberkesanan.Peratusan itu lebih kecil daripada vaksin dari firma Amerika Syarikat, Pfizer dan BioNTech, dari Jerman serta Moderna dari Sputnik V, Rusia yang memiliki 90% kadar keberkesanan.Wujud juga warga yang bimbang dengan asal usul vaksin itu kerana stigma “Made in China (Buatan China)”.Perdana Menteri Muhyiddin Yassin sendiri terpaksa menerangkan hal tersebut bagi meredakan kebimbangan terhadap vaksin China itu dengan berkata ia menerima pengesahan daripada Bahagian Regulatori Farmasi Negara (NPRA).“Ini semua (vaksin) yang dah dipakai dah diluluskan dan saya yakin bila (suntikan) dilaksanakan dengan teratur dan tersusun oleh jawatankuasa pengurusan vaksinasi yang dah kita jalankan sekarang, ia akan beri banyak kelebihan.,” kata Muhyiddin Yassin ketika lawatannya ke Perlis pada Jumaat.Pakar kesihatan juga turut memberi jaminan kepada seluruh warga Malaysia mereka tidak perlu bimbang mengenai vaksin yang dihasilkan di China itu.Presiden Persatuan Perubatan Malaysia (MMA) Dr Subramaniam Muniandy, turut menjelaskan walaupun kadar keberkesanannya hanya 50%, namun data yang diterbitkan menunjukkan vaksin itu memiliki 84% keberkesanan bagi mencegah jangkitan, dan bahkan 100% efektif dalam mencegah kesakitan melampau dan kematian.“Tak ada data yang banyak mengenai vaksin Sinovac, sama seperti Pfizer, AstraZeneca, Moderna, dan Johnson & Johnson,” katanya kepada MalaysiaNow.“Namun, kerana ia vaksin yang lebih ‘tradisional’, kesan sampingannya adalah serupa seperti vaksin-vaksin yang diketahui.“Memang tak perlu bimbang, rakyat boleh ambil suntikan yang ditawarkan,” katanya dan menambah data yang wujud ketika ini menjelaskan suntikan Sinovac, adalah vaksin yang efektif.Vaksin taruhan tinggiKetibaan CoronaVac di Malaysia menyusuli lebih dari 300,000 dos suntikan Pfizer-BioNTech yang tiba ke seminggu sebelum itu.Jumlah itu adalah sebahagian daripada jumlah total 13 juta suntikan yang ditempah Malaysia.Ia cukup untuk menampung 20% daripada populasi negara yang bakal menerima dua dos suntikan.Putrajaya turut menempah beberapa vaksin lagi termasuk CanSino (China), Gamaleya (Rusia) serta kemudahan Covax yang diselenggara Pertubuhan Kesihatan Sedunia (WHO) dan beberapa badan lain.Khairy turut berkata kerajaan juga bakal menandatangan kontrak bersama Johnson & Johnson.Program vaksinasi percuma secara besar-besaran dimulakan pada 24 Februari lalu demi memastikan penduduk negara ini dilindungi daripada Covid-19 yang sudah menjangkiti lebih 300,000 orang dan meragut lebih 1,500 nyawa.Azrul Mohd Khalib, CEO Galen Centre for Health and Social Policy berkata vaksin-vaksin (Pfizer-BioNTech, Sinovac dan AstraZeneca) di Malaysia mesti melalui penelitian dan pemeriksaan ketat bagi mendapat pengesahan NPRA.Bagi mendapat pengesahan tersebut, setiap vaksin harus berjaya menyelesaikan beberapa ujian klinikal, terutama pada Fasa 3 yang akan menguji keberkesanan dan keselamatannya.Khairy Jamaluddin menemui peserta awal yang bakal menerima suntikan vaksin.“Tak ada vaksin yang akan disah dan dilesenkan jika ia tida berjaya melalui Fasa 3.“Jikalau ujian-ujian klinikal itu tak dapat dibuat di Malaysia pun, tak ada halangan untuk gunakannya,” katanya.Bercakap kepada MalaysiaNow, Azrul berkata CoronaVac berjaya dalam ujian klinikal di negara lain, datanya memberangsangkan dengan menunjukkan tahap keberkesanan yang tinggi dan selamat. Ia juga dibuktikan memiliki kualiti pembuatan yang tinggi.Katanya, disebabkan itu, tak ada alasan untuk mendakwa ia tidak disah atau dilesenkan bagi penggunaan di Malaysia.“Kita kena percaya keputusan NPRA,” katanya.“Agensi ini dianggap antara yang terbaik di rantau kita, bahkan ia terkenal kerana terlalu ketat dengan standard yang tinggi, kerana itulah Malaysia dikenali kerana memiliki standard yang tinggi jika ia berkaitan perubatan.”Azrul yang aktif berkempen bagi membaiki dasar kesihatan awam dalam negara berkata beliau percaya keputusan NPRA untuk mengiktiraf keberkesanan dan keselamatan vaksin-vaksin yang disahkan, termasuk CoronaVac.“Berkompromi mengenai hal ini hanya memandang rendah kepercayaan awam mengenai vaksin-vaksin Covid-19.“Harga kepercayaan ini tinggi harganya,” katanya.


Kes baru di paras 1,300 jangkitan, 4 lagi terkorban

1,325 kes baru Covid-19 direkodkan hari ini menjadikan jumlah keseluruhan sebanyak 4,505,059 kes.Sebanyak 1,935 pesakit turut dilaporkan sembuh, menjadikan jumlah keseluruhan kes sembuh sebanyak 4,445,611.Ketika ini, 23,779 kes aktif direkodkan, dengan 22,778 atau 95.8% daripadanya sedang menjalani kuarantin kendiri.Dalam pada itu, 15 (0.1%) kes kini berada di pusat kuarantin sementara 954 (4%) dimasukkan ke hospital.Kes yang memerlukan rawatan di unit rawatan rapi (ICU) adalah sebanyak 32 kes dan 15 daripadanya memerlukan bantuan alat pernafasan. Kadar penggunaan kemudahan ICU di seluruh negara kini sebanyak 55.6% dengan kes Covid-19 merangkumi 6.7%.Empat lagi korban termasuk satu kes kematian sebelum tiba di hospital dilaporkan menjadikan kes keseluruhan kematian adalah sebanyak 35,669 orang.–


Kes harian turun bawah 2,000, 8 lagi terkorban

1,946 kes baru Covid-19 direkodkan semalam menjadikan jumlah keseluruhan sebanyak 4,778,140 kes.
Sebanyak 3,271 pesakit turut dilaporkan sembuh, menjadikan jumlah keseluruhan kes sembuh sebanyak 4,710,366.
Ketika ini, 31,568 kes aktif direkodkan, dengan 30,163 atau 95.5% daripadanya sedang menjalani kuarantin kendiri.
Dalam pada itu, 18 (0.1%) kes kini berada di pusat kuarantin sementara 1,312 (4.2%) dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 75 kes dan 50 daripadanya memerlukan bantuan alat pernafasan.
Kadar penggunaan kemudahan ICU di seluruh negara kini sebanyak 64.7% dengan kes Covid-19 merangkumi 20.1%.
Lapan lagi kematian dilaporkan menjadikan kes keseluruhan sebanyak 36,198 orang.


Kerajaan kaji kaedah kawal selia aplikasi, peranti untuk lindungi rahsia kerajaan, kata menteri

Satu kaedah kawal selia atau garis panduan untuk menjamin keselamatan aplikasi dan peranti yang diguna pakai penjawat awam, terutama anggota pentadbiran, bagi menjamin kerahsiaan kerajaan akan diteliti, kata Menteri Komunikasi dan Digital Fahmi Fadzil.
Beliau berkata Cyber Security Malaysia (CSM) telah diminta meneliti beberapa aspek penting berhubung isu keselamatan melibatkan penggunaan aplikasi media sosial di pejabat dan agensi kerajaan.
Menyuarakan keprihatinannya, Fahmi berkata isu penggunaan aplikasi seperti TikTok, Facebook dan media sosial lain di tempat kerja secara tidak langsung mendedahkan perkara bersifat rahsia dan sensitif yang dibincangkan dalam mesyuarat.
"Saya minta CSM teliti aspek keselamatan semua aplikasi media sosial kerana kita tidak mahu berlaku apa-apa pelanggaran terhadap Akta Rahsia Rasmi contohnya sering kali penjawat awam bertugas berdepan dengan keadaan iaitu dokumen yang dipegang bersifat terkelas. Jadi aspek keselamatan itu sangat penting.
"Kedua adalah dari segi membuat penggambaran (kandungan media sosial), adakah tempat itu dibenarkan atau tidak. Itulah antara beberapa perkara yang masih perlu diteliti," katanya kepada media selepas perhimpunan bulanan Kementerian Komunikasi dan Digital (KKD) di Putrajaya semalam.
Fahmi berkata perbincangan akan diadakan di peringkat KKD setelah CSM membuat penilaian dan perbincangan itu akan diperluaskan kepada kementerian dan agensi lain untuk menyediakan rangka kawal selia untuk aplikasi dan peranti yang digunakan oleh penjawat awam.
"Perkara ini masih ditahap penelitian dan penilaian serta (perlu) mengadakan siri perbincangan… masih belum membuat apa-apa keputusan kerana ia merupakan proses yang panjang," katanya.
Mengambil maklum sesetengah negara telah membuat keputusan berhubung aspek keselamatan berkenaan, Fahmi berkata KKD akan mengkaji asas dan keputusan yang dibuat supaya ia dapat difahami untuk diaplikasikan dalam konteks Malaysia atau menyediakan pilihan bersesuaian.
Fahmi berkata agensi seperti Jabatan Penerangan, Jabatan Penyiaran dan Pertubuhan Berita Nasional Malaysia (Bernama) perlu melipatgandakan usaha untuk memberi kesedaran kepada rakyat tentang bahaya scammer (penipu) serta meminta Suruhanjaya Komunikasi dan Multimedia Malaysia (MCMC) memanggil platform media sosial yang masih disalahgunakan scammer untuk melakukan jenayah.
Beliau turut menasihati warga KKD supaya kerap menukar kata laluan di komputer masing-masing supaya data-data tidak dicuri.
Sementara itu, Fahmi berkata keputusan Amazon Web Services (AWS) melabur RM25.5 bilion untuk membuka infrastruktur serantau baharu di Malaysia merupakan satu kayu ukur tahap sentimen dalam kalangan pelabur dan memberi petanda positif bahawa Malaysia di landasan yang betul dalam memulihkan keyakinan pelabur.


Thailand selamatkan 10 pelarian Rohingya selepas 4 hari terapung di laut

Pihak berkuasa Thailand menyelamatkan 51 pelarian Rohingya termasuk dua kanak-kanak di wilayah Satun pada Selasa.
Nelayan tempatan menyelamatkan 10 pelarian Rohingya yang dijumpai terapung di laut di daerah La-ngu Satun, manakala 41 lagi ditemukan di sebuah pulau di daerah Thung Wa.
Polis sedang menyiasat sama ada kedua-dua kumpulan itu datang dari bot yang sama dan menjadi mangsa pemerdagangan orang.
Penguasa polis daerah La-ngu, Kol Pol Sitthipong Husrangsi berkata nelayan tempatan menemui 10 lelaki yang keletihan berpaut pada gabus polisterin.
"Mereka telah ditempatkan di pusat perlindungan, sementara menunggu siasatan lanjut," katanya kepada pemberita.
Pentadbiran Wilayah Satun memaklumkan selepas disoal siasat, 10 lelaki yang berasal dari Rakhine itu, telah melarikan diri dari pusat perlindungan di Bangladesh.
“Menurut lelaki itu bot yang mereka naiki terlebih muatan dan dalam perjalanan menuju ke Indonesia telah dilanda ribut sehingga memaksa mereka meninggalkan kapal itu.
“Mereka berada di laut selama empat hari sebelum diselamatkan nelayan tempatan,” menurut kenyataan itu.
Sementara itu, pihak berkuasa meneruskan pencarian selepas menerima maklumat lebih ramai warga Rohingya telah mendarat di pantai berhampiran.
“Mereka menjumpai 41 lagi pelarian Rohingya termasuk dua kanak-kanak lelaki di sebuah pulau di luar pantai daerah Thung Wa.
“Kesemua mereka ditemukan dalam keadaan lapar dan dehidrasi,” menurut kenyataan itu.


Sultan Selangor minta penguatkuasaan lebih tegas ketika PKPB

Sultan Selangor Sultan Sharafuddin Idris Shah mengingatkan pihak berkuasa tempatan serta polis di negeri itu supaya lebih tegas semasa menjalankan pemantauan sepanjang penguatkuasaan Perintah Kawalan Pergerakan Bersyarat (PKPB) ketika ini.Menurut kenyataan Istana Alam Shah hari ini, Sultan Sharafuddin kecewa kerana masih terdapat segelintir pihak, khususnya pengendali premis hiburan dan makanan, tidak mengambil serius, lalai dan ingkar dalam mematuhi arahan PKPB.Menurut kenyataan itu, Sultan Sharafuddin juga khuatir sekiranya rakyat terus berdegil dari segi pematuhan prosedur operasi standard PKPB, penularan pandemik Covid-19 akan sukar dibanteras sepenuhnya.Semalam, Selangor mencatat kes harian baharu Covid-19 yang tinggi iaitu sebanyak 225 kes.Pada masa sama, Sultan Sharafuddin berkenan menzahirkan ucapan tahniah kepada dua petugas Hospital Sungai Buloh iaitu Ketua Jabatan Penyakit Berjangkit Dr C. Suresh Kumar dan Ketua Jabatan Anestesia dan Rawatan Rapi Dr Shaiful Azman Zakaria yang menerima pengiktirafan Anugerah Kesihatan Global 2020, baru-baru ini.“Baginda amat berbangga dengan pencapaian cemerlang petugas barisan hadapan di Hospital Sungai Buloh khususnya, dan di Selangor amnya, kerana menunjukkan dedikasi serta komitmen yang tinggi dalam usaha menghapuskan pandemik Covid-19.“Baginda juga berharap petugas barisan hadapan terus tabah dan cekal semasa menjalankan tugas masing-masing dalam merawat pesakit Covid-19,” demikian menurut kenyataan itu.


Kuasa darurat boleh digunakan untuk ringankan beban rakyat, kata penganalisis

Beberapa penganalisis mengatakan pengisytiharan darurat Covid-19 minggu ini adalah satu berita baik kerana bukan sahaja dapat membantu petugas barisan hadapan memerangi pandemik, tetapi secara tidak langsung juga dapat membantu meringankan beban rakyat yang terkesan jika kuasa lebih besar diberikan kepada pihak berkuasa digunakan dengan baik.Haniff Khatri Abdulla mengatakan pengisytiharan darurat membolehkan kerajaan menggunakan kuasa Perlembagaan untuk menggubal undang-udang bagi mewajibkan institusi kewangan menangguhkan pembayaran pinjaman.Katanya dengan cara ini pihak bank dan institusi kewangan bukan hanya perlu menangguhkan terma perjanjian untuk membantu para peminjam yang terkesan teruk akibat krisis ekonomi terburuk abad ini, tetapi turut menghalang mereka daripada menfailkan muflis kepada peminjam yang tidak mampu membayar balik selepas hilang pekerjaan.Haniff berkata ia adalah satu bentuk “moratorium paksaan” untuk memberi manfaat kepada rakyat.“Bagi saya, ia akan menampilkan satu keindahan dalam pengistiharan darurat oleh Agong kepada rakyat. Ia akan menimbulkan perasaan puas hati rakyat kepada pengisytiharan ini,” kata peguam kanan yang sering mengkritik kerajaan dengan memberikan pandangan melibatkan undang-undang kepada MalaysiaNow.Di bawah Perkara 150(7), undang-udang yang digubal sepanjang tempoh darurat tidak boleh dicabar di mahkamah.Perdana Menteri Muhyiddin Yassin ketika memperincikan butiran darurat minggu ini, memberi jaminan kerajaan awam akan kekal dan aktiviti harian tidak terganggu, mengatakan pihak berkuasa mungkin melaksanakan undang-undang lebih tegas sepanjang tempoh daturat sehingga 1 Ogos, dalam usaha untuk meminimumkan kesan daripada pandemik.Menurut Haniff enakmen itu boleh terus digubal tanpa melalui proses Parlimen.Haniff berkata ia adalah satu bentuk “moratorium paksaan” untuk memberi manfaat kepada rakyat.“Jadi apabila Covid-19 selesai, orang ada ruang untuk bernafas, cari rezeki untuk tampung keluarga. Kemudian baru cari kerja, barulah mereka lebih kukuh untuk bayar bayaran ansuran yang perlu,” katanya.Pakar ekonomi Madeline Berma bersetuju dengan cadangan itu.Katanya, bukan sahaja memaksa pihak bank untuk memberikan moratorium, bahkan kerajaan juga boleh membentuk enakmen darurat lain termasuk bagi membolehkan lebih banyak tunai di tangan rakyat seperti pengeluaran program i-Sinar kepada semua pencarum Kumpulan Wang Simpanan Pekerja (KWSP) tanpa syarat.i-Sinar merupakan satu inisiatif yang diumumkan oleh kerajaan pada bulan November lalu, yang membolehkan kira-kira lapan juta pencarum mengeluarkan wang daripada Akaun 1 KWSP sekiranya mereka dapat membuktikan hilang punca pendapatan.Madeline mengatakan ekonomi dan krisis kesihatan saling berkait antara satu sama lain.“Nak melandaikan lengkung Covid-19, kena perkasakan ekonomi. Selagi Covid-19 tidak dilandaikan, ekonomi kita akan terjejas.“Jadi, jika ditanya adakah darurat baik untuk sektor ekonomi, saya katakan ya,” Madeline memberitahu MalaysiaNow.Pengkritik membidas kerajaan kerana menggunakan undang-undang darurat, dengan mengatakan ia akan merosakkan imej negara dalam kalangan pelabur.Semalam, pemimpin pembangkang Anwar Ibrahim melancarkan petisyen meminta ahli Parlimen menulis warkah ke Istana bagi mendesak Yang di-Pertuan Agong untuk membatalkan pengisytiharan darurat.Penganalisis Azmi Hassan mengatakan, dengan kuasa lebih besar untuk menggubal undang-undang yang memberi manfaat kepada rakyat dan persepsi negatif berhubung pengisytiharan darurat boleh diredakan.Tetapi katanya, manfaat paling utama adalah pilihan raya mengejut dapat dielakkan.“Kedua, kerajaan dapat memberi tumpuan 100% kepada menguruskan pandemik kerana tekanan politik jadi kendur sedikit,” kata Azmi kepada MalaysiaNow.Ancaman pilihan raya umum musim pandemik kini terhenti, sekurang-kurangnya sehingga 1 Ogos, dengan proklamasi darurat.Pada Selasa, Muhyiddin memberi jaminan akan mengadakan pilihan raya umum sebaik sahaja jawatankuasa khas darurat berpuas hati keadaan Covid-19 terkawal.“Pada waktu itu, terserah kepada rakyat untuk memutuskan kerajaan mana yang layak untuk mentadbir negara ini dan melindungi kebajikan anda. Ini adalah komitmen yang akan saya tunaikan,” kata perdana menteri.


Lebih 7,000 graduan terima manfaat Penjana

Menerusi Pelan Jana Semula Ekonomi Negara (Penjana) Kementerian Pengajian Tinggi sebanyak 87 program diluluskan yang melibatkan Program Peningkatan Kerjaya (KPT-CAP) dalam usaha meningkatkan kebolehpasaran graduan, kata Timbalan Menteri Pengajian Tinggi, Mansor Othman.Beliau berkata, program itu membabitkan kerjasama dengan 154 syarikat penyedia latihan atau syarikat yang mengeluarkan surat jaminan komitmen (LOC) sebagai jaminan penempatan pekerjaan kepada graduan selepas latihan.“Berdasarkan bilangan program yang diluluskan itu, seramai 7,596 graduan akan mendapat manfaat daripadanya membabitkan kluster penempatan dan latihan, keusahawanan serta ekonomi gig.“Bagi kluster penempatan dan latihan, seramai 6,296 graduan dijangka mendapat penempatan pekerjaan sebagai sahaja berjaya menamatkan latihan.“Kluster keusahawanan pula, seramai 1,010 graduan yang berjaya menamatkan latihan, akan ditawarkan pembiayaan perniagaan sekiranya memenuhi syarat ditetapkan.“Sementara itu untuk kluster ekonomi gig, seramai 290 orang peserta akan dibimbing untuk menjana pendapatan sendiri secara ‘free-lancing’ sebaik sahaja menamatkan latihan,” katanya di Dewan Rakyat hari ini.Beliau menjawab soalan Fasiah Fakeh (Bersatu-Sabak Bernam) yang meminta kerajaan menyatakan jumlah graduan yang menyertai Penjana KPT-CAP serta bilangan syarikat yang menyokong inisiatif berkenaan.


Najib tak beri kelulusan berkait nota janji hutang lebih AS$2.3 bilion, kata bekas pengarah 1MDB

Mahkamah Tinggi diberitahu bahawa Najib Razak tidak pernah memberikan kelulusannya kepada pengurusan 1Malaysia Development Berhad (1MDB) untuk menukar pelaburan Petro Saudi International (PSI) syarikat itu kepada “nota janji hutang” yang dikatakan bernilai AS$2.3 bilion.Bekas pengarah bukan eksekutif 1MDB Ismee Ismail, 58, berkata demikian semasa disoal balas oleh peguam Muhammad Shafee Abdullah dalam perbicaraan bekas perdana menteri itu berhubung penyelewengan RM2.3 bilion daripada dana 1MDB.Ismee bersetuju dengan cadangan peguam itu bahawa adalah tidak masuk akal bagi pengurusan 1MDB menerima nota janji hutang tanpa cagaran.Saksi pendakwaan ke-13 itu juga bersetuju bahawa “nota janji hutang” tersebut tidak pernah ditunjukkan kepada lembaga pengarah 1MDB.Apabila ditanya mengenai pemahamannya mengenai nota janji hutang itu, Ismee berkata: “Ia seperti ‘saya berjanji untuk membayar’ “.Beliau juga berkata pengurusan dana itu seolah-olah bertindak atas arahan ahli perniagaan dalam buruan Low Taek Jho atau Jho Low.Sebelum ini, mahkamah diberitahu bahawa 1MDB membayar AS$1 bilion pada 2009 untuk 40% kepentingan dalam usaha sama itu manakala PSI memegang baki 60%. Dana tersebut kemudiannya ditukarkan kepada nota Murabahah Islamiah.1MDB kemudian membayar AS$830 juta lagi antara 2010 dan 2011 bagi tujuan yang sama. Menjelang 2012, nota itu dikatakan bernilai AS$2.22 bilion.Shafee kemudian menyoal saksi mengenai laporan kewangan 1MDB bagi 2013 yang sepatutnya dimuktamadkan oleh firma audit KPMG namun mereka tidak dapat berbuat demikian walaupun selepas setahun.Menjawab perkara itu, Ismee berkata ia disebabkan oleh KPMG tidak berpuas hati terhadap dokumen dan jawapan yang diberikan oleh pengurusan 1MDB kepada syarikat audit berkaitan pelaburan 1MDB dalam Brazen Sky Ltd, sebuah syarikat yang diperbadankan di British Virgin Islands oleh Low.Ismee berkata pada masa itu, beliau telah meminta satu mesyuarat diadakan oleh pengurusan 1MDB, semata-mata untuk mengemas kini lembaga pengarah terutamanya berhubung dokumen dan butiran yang diminta oleh KPMG mengenai isu pelaburan Brazen Sky, kerana KPMG membangkitkan isu “aset asas” pelaburan.Shafee: Adakah anda, terfikir bahawa KPMG menyusahkan?Ismee menjawab mereka “agak mendesak”.Shafee: Mereka mempunyai alasan kukuh untuk mendesak. Sekarang, jika melihat kembali, anda tahu apa yang berlaku kepada wang (pelaburan)?Ismee: Ya.Ismee juga bersetuju dengan cadangan peguam itu bahawa sepanjang proses itu, Najib tidak menghalang audit 1MDB oleh KPMG.Najib, 68, berdepan empat pertuduhan menggunakan kedudukannya untuk memperoleh rasuah berjumlah RM2.3 bilion daripada dana 1MDB dan 21 pertuduhan pengubahan wang haram membabitkan jumlah yang sama.Perbicaraan di hadapan hakim Collin Lawrence Sequerah bersambung esok.


Anak Mat Sabu bebas tuduhan penyalahgunaan dadah

Mahkamah Tinggi hari ini melepas dan membebaskan anak bekas Menteri Pertahanan Mohamad Sabu, Ahmad Saiful Islam atas tuduhan penyalahgunaan dadah, dua tahun lepas.Hakim Collin Lawrence Sequerah membenarkan rayuan Ahmad Saiful Islam, 33, untuk membatalkan sabitan dan hukuman penjara lapan bulan yang diputuskan oleh Mahkamah Majistret pada 24 Jun tahun lepas.Hakim Sequerah dalam penghakimannya berkata pengambilan hanya satu botol air kencing telah membuka kemungkinan berlakunya pencemaran kerana sampel yang sama digunakan oleh polis untuk ujian saringan dan ahli kimia untuk ujian pengesahan.“Mahkamah mendapati kegagalan pihak polis untuk mematuhi garis panduan dengan tidak mengambil dua botol sampel air kencing telah menyebabkan sabitan itu cacat,” kata hakim itu.Menurut beliau Perintah Tetap Ketua Polis Negara (PTKPN) F103 dan garis panduan kementerian kesihatan (KKM) menetapkan dua botol plastik kosong dan bersih untuk mengumpul air kencing daripada suspek yang disyaki menyalahgunakan dadah.“Suspek perlu diberi pilihan untuk memilih dua botol itu, salah satu botol untuk tujuan saringan polis manakala sampel kedua dihantar ke hospital untuk ujian pengesahan selepas botol pertama disahkan positif dadah.“Botol kedua mesti ditutup dengan kemas dan selamat…garis panduan KKM Bil 6/2002 memerlukan sekurang-kurangnya 30 mililiter (ml) sampel air kencing diambil dalam satu botol,” katanya.Hakim Sequerah seterusnya berkata adalah terbukti bahawa anggapan di bawah Seksyen 37(K) Akta Dadah Berbahaya perlu disangkal atas imbangan kebarangkalian mempunyai standard yang lebih tinggi daripada hanya untuk menimbulkan keraguan munasabah.“Dalam keadaan itu, terdapat sebab yang lebih kukuh mengapa proses pengambilan sampel air kencing perlu dijalankan dengan pematuhan ketat dan prosedur, yang dalam kes ini adalah garis panduan dan kemungkinan pencemaran sampel dapat diminimumkan jika tidak dihapuskan kesemuanya.“Oleh itu, pihak pendakwaan gagal membuktikan kes terhadap perayu dan hukuman serta sabitan ini sepatutnya diketepikan. Wang jaminan berjumlah RM9,000 akan dikembalikan kepada perayu,” kata hakim itu.Pendakwaan dikendalikan timbalan pendakwa raya Izalina Abdullah manakala Ahmad Saiful Islam diwakili peguam Nicholas Kow, Nasar Khan dan Emile Ezra Hussain.Mengikut pertuduhan, Saiful didakwa menggunakan dadah jenis THC di sebuah hotel pada 2.05 pagi, 5 Januari 2019.Pada 24 Jun tahun lepas, Majistret Mohamad Aizat Abdul Rahim menjatuhkan hukuman penjara lapan bulan ke atas tertuduh selepas mendapati pihak pembelaan gagal menimbulkan keraguan munasabah dalam kes pendakwaan.Mahkamah memerintahkan Saiful menjalani hukuman penjara itu mulai 24 Jun tahun lepas dan menjalani dua tahun pengawasan di bawah Agensi Antidadah Kebangsaan selepas selesai hukuman penjara.Pada 2 Julai tahun lepas, Saiful memfailkan rayuan terhadap keputusan Mahkamah Majistret berhubung hukuman itu.Mahkamah membenarkan permohonannya untuk menangguhkan pelaksanaan hukuman penjara itu sementara menunggu rayuan di Mahkamah Tinggi.


37 lagi korban akibat Covid, jumlah keseluruhan cecah 31,026

37 lagi korban akibat Covid-19 dilaporkan pada 16 Disember, menjadikan jumlah kematian keseluruhan dalam negara sebanyak 31,026.Menurut data Github kementerian kesihatan (KKM), empat atau 10.8% daripada jumlah kematian direkodkan adalah kes kematian sebelum tiba di hospital (BID).Pulau Pinang mencatatkan jumlah kematian tertinggi sebanyak enam atau 16.2%.Johor, Kedah, Perak dan Terengganu masing-masing merekodkan empat kematian, sementara Negeri Sembilan, Pahang dan Selangor masing-masing melaporkan tiga kematian.Sabah dan Kuala Lumpur masing-masing melaporkan dua kes manakala Kelantan dan Melaka masing-masing merekodkan satu kes.Tidak ada sebarang kes kematian dilaporkan di Perlis, Sarawak, Labuan dan Putrajaya.Sebanyak 4,262 kes baru dilaporkan semalam, menjadikan jumlah keseluruhan sebanyak 2,707,402.Setakat semalam, terdapat 56,229 kes aktif Covid-19 dan 4,985 pesakit pulih dilaporkan.


Singapura catat kes penularan tempatan lepasi 19,000

Singapura merekodkan sebanyak 19,179 kes penularan tempatan pada Selasa.Dalam tempoh 28 hari, republik itu telah merekodkan 191,882 kes, bagaimanapun 99.7% daripada kes yang direkodkan adalah asimptomatik atau bergejala ringan.Daripada kes jangkitan tempatan yang direkodkan semalam, 16,102 dikesan melalui ujian RTK-antigen.Semua kes dinilai asimptomatik, bergejala ringan dan berisiko rendah.


Tak mahu ketinggalan, perkhidmatan sewa iPhone bakal jadi trend?

Perkembangan teknologi terkini yang semakin canggih membolehkan syarikat pengeluar telefon pintar menerapkan pelbagai inovasi dalam menghasilkan produk terbaru untuk ditawarkan di pasaran.
Inovasi ini membolehkan telefon pintar dihasilkan dengan memiliki elemen unik seperti skrin sentuh yang boleh dilipat, kadar penyegaran skrin sehingga 120Hz atau kebolehan 100x zum.
Sudah tentu, ciri-ciri premium ini diperkenalkan seiring dengan harganya yang cukup tinggi, mungkin lebih daripada kemampuan golongan pendapatan sederhana apatah lagi pendapatan rendah.
Bulan lalu, Apple melancarkan beberapa produk termasuk iPhone 14 yang mana ia dijual pada harga bermula RM5,299 hingga RM8,299 di Malaysia.
Apa yang menarik perhatian ialah laporan berhubung perancangan Apple yang dijangka akan memperkenalkan perkhidmatan sewa iPhone dan beberapa produk mereka.
Meskipun tiada pengesahan rasmi daripada Apple berhubung perkhidmatan sewaan iPhone itu, ia bagaimanapun menarik pelbagai reaksi dalam media sosial.
Ada yang menganggap perkhidmatan langganan itu sebagai mengarut, tetapi ada juga yang melihat ia sebagai pendekatan terbaik bagi syarikat itu untuk membolehkan lebih ramai "memiliki" telefon pintar jenama premium itu tanpa perlu mengeluarkan perbelanjaan tinggi.
Pakar Psikologi dari Universiti Malaya (UM), Haslina Muhamad berkata, perkhidmatan sewa atau melanggan iPhone boleh menjadi satu trend baru disebabkan dorongan Fomo (fear of missing out) - situasi yang menyebabkan individu berasa bimbang ketinggalan sesuatu perkara atau trend yang mana keadaan ini lebih mempengaruhi golongan muda.
Katanya, impak Fomo pada masyarakat hari ini boleh dianggap sangat berkesan terutama disebabkan kewujudan sosial media, menyebabkan ramai merasa gelisah apabila mereka merasakan tidak mengikuti perkembangan terkini.
Katanya, situasi ini termasuk dengan memiliki gajet atau sesuatu produk yang menjadi perbualan masyarakat.
“Sindrom Fomo jika tidak ditangani dengan baik boleh menjejaskan keyakinan diri individu,” katanya kepada MalaysiaNow.
“Fomo biasanya terjadi apabila individu sering membuat perbandingan dalam media sosial dan ini boleh mencetuskan kegelisahan apabila dia sedar terdapat kekurangan.”
Dari aspek pemilikan peranti seperti Apple, Haslina berkata, jenama premium itu dilihat akan menaikkan status sosial individu yang memilikinya, dan ini menjadi pendorong utama mengapa golongan yang terkesan dengan Fomo terkejar-kejar untuk mendapatkan peranti dikeluarkan oleh syarikat itu.
“Walaupun harganya mahal, golongan ini tidak anggap ia sebagai pembaziran, tetapi lebih kepada keperluan,” katanya.
“Malah, sekarang pun sudah ada perkhidmatan beli dulu, bayar kemudian, jadi tidak hairan perkhidmatan sewa iPhone pula akan menjadi trend seterusnya.”
Mengulas mengenai Fomo dari aspek pemasaran, Rosya Izyanie Shamshudeen dari Jabatan Pengajian Media dan Komunikasi UM, berkata ia juga digunakan sebagai satu “alat” bagi syarikat melariskan produk mereka.
Katanya, antara pendekatan yang digunakan ialah menampakkan produk itu sebagai sesuatu yang istimewa dan akan merugikan individu jika tidak memilikinya.
“Iklan-iklan yang dipamerkan akan nampak istimewa dan jangka masa pendek, oleh itu orang ramai akan tergesa-gesa memiliki produk tersebut,” katanya kepada MalaysiaNow.
“Sudah tentu ini akan memberi impak besar kepada individu yang lebih impulsif.”
Bagi Raymond Ng, pengguna iPhone tegar sejak 2014, perkhidmatan sewa iPhone disifatkan sebagai satu langkah yang bakal disambut baik kerana ini membolehkan dia memiliki peranti terkini dikeluarkan oleh Apple.
Terdahulu, Ng mengakui disebabkan harga iPhone yang kini semakin mahal, tidak masuk akal untuk dirinya berbelanja lebih RM5,000 semata-mata ingin tukar ke peranti terkini setiap tahun.
Katanya, dengan jumlah bayaran itu, pengguna seperti dirinya akan menjangkakan peranti itu mampu bertahan sekurang-kurangnya dua atau tiga tahun.
“iPhone X saya masih berfungsi dengan baik, oleh itu tiada sebab untuk saya membeli iPhone baru walaupun ia mempunyai beberapa fungsi baru.
“Tetapi menerusi perkhidmatan sewa, ini memberi saya peluang untuk tukar ke peranti terbaru setiap tahun dengan bayaran yang berpatutan,” katanya sambil menambah ramai penggemar produk Apple juga dijangka akan mempunyai pendirian sama dengan dirinya.
Tambah beliau, memandangkan ramai sudah memanfaatkan pembelian telefon pintar menerusi tawaran pakej daripada syarikat telekomunikasi seperti Maxis, Celcom dan Digi, tiada sebab untuk trend sewa telefon pintar akan menjadi hambar sekiranya ia diperkenalkan di Malaysia.


Beri peruntukan untuk Bernas bantu pesawah secara terus, kata pemain industri

Meskipun pemberian bantuan one-off RM10 juta tahun kepada kepada golongan pesawah disambut baik, permasalahan yang dihadapi golongan itu di perlu dilihat secara menyeluruh dalam membantu kebajikan mereka tatkala isu kedaifan masih membelenggu industri pertanian negara.
Koordinator Forum Kedaulatan Makanan Malaysia, Nurfitri Amir Muhammad berkata, pemberian itu merupakan tanggungjawab Padiberas Nasional (Bernas) yang sudah lama tertangguh, kerana syarikat itu disyaratkan dengan tanggungjawab sosial yang belum dilaksanakan.
"Bagaimanapun, pesawah masih belum dimaklumkan bagaimana dana ini akan disalurkan sama ada secara tunai terus kepada petani atau melalui program-program pembangunan ini," katanya kepada MalaysiaNow.
Beliau mengulas tindakan Perdana Menteri Anwar Ibrahim yang mengarahkan Bernas membayar RM10 juta kepada pesawah pada tahun ini, dan RM50 juta tahun hadapan.
Tanggungjawab sosial yang dimaksudkan termasuklah dana untuk tabung bencana, bekalan jentera, mekanisasi, pembangunan pangkalan data pesawah dan dana bekalan stok penimbal benih padi.
Bernas dikenali sebagai Lembaga Padi dan Beras Negara (LPN) sebelum diswastakan pada tahun 1994 menjadi Padiberas Nasional Berhad (Bernas).
Ia mengawal industri padi tempatan dan import beras asing.
Pemegang saham terbesarnya merupakan tokoh korporat, Syed Mokhtar Albukhary.
Tey Yeong Shen, penyelidik kanan dari Institut Pertanian Tropika Dan Sekuriti Makanan, Universiti Putra Malaysia (UPM) berkata, ketika ini masih belum jelas bagaimana RM0 juta itu akan dimanfaatkan.
"Jika ia akan dipulangkan kepada pesawah, insentif berorientasikan pengeluaran lebih baik untuk meningkatkan produktiviti berbanding subsidi input," katanya.
Mengulas mengenai permasalahan industri padi, katanya dari segi polisi langkah-langkah perlindungan seperti kawalan harga dan subsidi input menyumbang kepada kesan yang tidak dijangka.
Ia termasuklah pengeluaran yang tidak meningkat (stagnated yields), kurang persaingan dan inovasi, dan nilai tambah yang rendah selain pembangunan usahawan yang kecil dan sederhana yang terbantut.
"Menyingkirkan (langkah perlindungan) terus mungkin tidak dapat dilaksanakan dari segi politik dan sosial.
“Kita memerlukan pendekatan pendaratan lembut yang bersifat peralihan ke arah merealisasikan langkah-langkah progresif, contohnya insentif berasaskan pengeluaran," tambahnya.
Sementara itu, Nurfitri berkata masalah industri padi boleh dilihat dari dua segi, iaitu masalah pasaran dan penghasilan.
Katanya, pesawah semakin lama semakin hilang kuasa mendesak (bargaining power) kerana jumlah kilang padi semakin kurang.
"Pesawah yang menuai padi tidak ada banyak pilihan untuk menjual padi kerana di satu-satu kawasan, hanya ada satu atau dua kilang.
“Ini menyebabkan pesawah terpaksa menerima apa sahaja harga padi yang ditawarkan dan potongan pemutuan (potongan berat bersih) yang dikenakan oleh pengilang," katanya.
Jumlah kilang pula berkurangan kerana monopoli oleh pemborong dan pengilang yang merupakan syarikat kerjasama Bernas yang “membunuh” kilang-kilang lain.
Selain itu, golongan pesawah katanya wajar mendapat kebebasan menentukan pilihan benih, baja dan sistem tanaman sama ada konvensional atau alternatif.
"Oleh itu, subsidi harus diberikan terus kepada petani dan bukan kepada vendor-vendor pembekal.
“Pasaran input-input pertanian ini mesti dibuka supaya wujud persaingan.
“Harga dan kualiti akan menjadi berpatutan," tambahnya.


Najib gagal dalam rayuan kembalikan semula saman terhadap Ambank, dua lagi

Bekas Perdana Menteri Najib Razak gagal dalam rayuannya di Mahkamah Persekutuan hari ini untuk mengembalikan semula saman sivil terhadap AmBank Islamic Bhd dan dua lagi berhubung dakwaan salah urus akaun banknya.Panel tiga hakim terdiri daripada hakim Yaacob Md Sam, Hadhariah Syed Ismail dan Ahmad Zaidi Ibrahim sebulat suara menolak rayuan Najib dan memerintahkan beliau membayar kos RM40,000 kepada AmBank Islamic serta AMMB Holdings Bhd dan kos RM35,000 kepada bekas pengurus perhubungan pelanggan Joanna Yu Ging Ping yang merupakan responden dalam rayuan itu.Hakim Yaacob yang menyampaikan keputusan mahkamah berkata pertuduhan jenayah yang dihadapi Najib dalam kes SRC International Sdn Bhd (SRC) bukan disebabkan oleh AmBank Islamic, AMMB Holdings dan Yu.“Ia adalah soal kuasa budi bicara tunggal atau tidak terikat oleh peguam negara, sebagai pendakwa raya untuk memulakan sebarang prosiding pertuduhan jenayah di bawah Akta Suruhanjaya Pencegahan Rasuah Malaysia 2009, Kanun Keseksaan dan Akta Pencegahan Pengubahan Wang Haram,” katanya.Beliau berkata isu dalam saman sivil Najib dan kes jenayah SRC Internationalnya adalah hampir serupa, jika tidak sama sepenuhnya.Yaacob berkata mahkamah berpendapat bahawa beliau (Najib) berusaha untuk meneruskan saman sivilnya untuk menjejaskan prosiding jenayah dan penemuan oleh Mahkamah Tinggi Jenayah dan Mahkamah Rayuan dalam kes jenayah SRC International.Yu adalah seorang daripada saksi pendakwaan dalam perbicaraan yang dihadapi Najib atas tujuh pertuduhan berkaitan dakwaan penyelewengan dana SRC International berjumlah RM42 juta.Pada 28 Julai 2020, hakim Mahkamah Tinggi Mohd Nazlan Mohd Ghazali mensabitkan kesalahan serta menjatuhkan hukuman penjara 12 tahun dan denda RM210 juta terhadap Najib dalam kes jenayah SRC International.Mahkamah Rayuan mengekalkan keputusan Mahkamah Tinggi pada 8 Disember 2021. Najib memfailkan rayuan terhadap sabitan dan hukuman di Mahkamah Persekutuan. Najib juga mengemukakan rayuan terhadap keputusan Mahkamah Tinggi pada Julai 2020 yang membatalkan samannya terhadap bank itu dan Yu, yang beliau dakwa antara lain telah melakukan kecuaian ketika mengendalikan akaun banknya dengan mendedahkannya kepada ahli perniagaan dalam buruan Low Taek Jho atau Jho Low. Dalam keputusan mahkamah yang disampaikan secara dalam talian, Yaacob berkata saman sivil yang difailkan Najib terhadap bank itu dan Yu bukan bertujuan untuk menuntut ganti rugi tetapi hanya “serangan kolateral” terhadap apa yang telah berlaku dan diselesaikan di hadapan mahkamah jenayah dalam kes SRC International.Serangan kolateral bermaksud tindakan undang-undang untuk mencabar keputusan dalam kes lain.Hakim Yaacob berkata beliau bersetuju dengan hujahan peguam responden bahawa pentadbiran keadilan akan menjadi huru-hara jika pengisytiharan tidak bersalah atau dibebaskan daripada sebarang salah laku jenayah diperoleh daripada mahkamah sivil, yang akan menceroboh domain mahkamah jenayah.Beliau berkata adalah tidak wajar isu yang sama diadili oleh mahkamah sivil dan mahkamah jenayah.“Perlu diambil perhatian bahawa perayu (Najib) didapati bersalah atas pertuduhan jenayah tersebut oleh Mahkamah Tinggi dan selepas rayuan oleh perayu, dapatan dan keputusan Mahkamah Tinggi dikekalkan oleh Mahkamah Rayuan,” katanya.Yaacob berkata dalam penghakiman Mahkamah Rayuan dalam kes SRC International, mahkamah bersetuju dengan keputusan mahkamah Tinggi mengenai isu pengetahuan Najib berkaitan operasi akaun banknya.Berikutan keputusan itu, peguam Najib, Muhammad Shafee Abdullah memberitahu mahkamah beliau akan membawa perkara itu ke Mahkamah Persekutuan.Peguam Gurdial Singh Nijar mewakili Yu, manakala peguam Yoong Sin Min dan Benjamin John Dawson bertindak bagi pihak bank.


Bekas timbalan presiden PAS lepas tuduhan pecah amanah

Bekas timbalan presiden PAS Nasharudin Mat Isa dilepas tanpa dibebaskan atas 16 pertuduhan pecah amanah berhubung gaji yang diterimanya sewaktu memegang jawatan pengerusi Yayasan Nassar.Keputusan itu dibuat oleh Mahkamah Sesyen Shah Alam pada 22 September lepas.Timbalan Pendakwa Raya Mohd Zaki Mohd Salleh ketika dihubungi hari ini mengesahkan perkara itu dan berkata bagaimanapun ahli politik berkenaan masih lagi berdepan 14 pertuduhan pecah amanah berjumlah RM3.65 juta.“Hakim Mahkamah Sesyen Shah Alam Rozilah Salleh pada 22 September memutuskan untuk melepas tanpa membebaskan tertuduh selepas dimaklumkan Jabatan Peguam Negara menerima representasi yang dihantar Nasharudin pada 7 Julai lalu.“Mahkamah kemudian menetapkan 20 November depan bagi pengurusan kes untuk 14 lagi baki pertuduhan pecah amanah yang dihadapinya,” katanya.Pada 22 Oktober 2019, Nasharudin didakwa atas 30 pertuduhan pecah amanah membabitkan jumlah RM3,677,669.80.“Hakim Mahkamah Sesyen Shah Alam Rozilah Salleh pada 22 September memutuskan untuk melepas tanpa membebaskan tertuduh selepas dimaklumkan Jabatan Peguam Negara menerima representasi yang dihantar Nasharudin pada 7 Julai lalu.Ia bagi pembayaran gajinya sebagai Pengerusi Yayasan Nassar selama 16 bulan; pembelian hartanah di Bandar Puteri Bangi; kos katering perkahwinan, pinjaman dan yuran pengajian anaknya; akaun peribadi dan pembelian saham dan geran penyelidikan.Dia dituduh melakukan kesalahan itu antara 2015 dan 2018, dan kesemua kesalahan itu dilakukan di CIMB Bank, Jalan Sinar Pagi, Country Heights, Hulu Langat serta di Maybank cawangan Menara Felda di KLCC.Kesemua kesalahan itu didakwa mengikut Seksyen 409 Kanun Keseksaan yang memperuntukkan hukuman penjara maksimum 20 tahun, sebat dan denda, jika sabit kesalahan.


Filipina hapus AS$1 bilion hutang petani untuk tingkatkan pengeluaran makanan

Presiden Filipina Ferdinand Marcos hari ini menghapuskan AS$1.04 bilion (kira-kira RM4.85 bilion) hutang berkaitan tanah oleh lebih setengah juta petani, satu langkah yang bertujuan untuk meningkatkan pengeluaran makanan.
"New Agrarian Emancipation Act" yang ditandatanganinya mengenepikan semua hutang petani yang telah diberikan tanah pada tempoh pembayaran 30 tahun di bawah program reformasi tanah 1988, tetapi tidak dapat melunaskannya.
"Kami tahu petani ini tidak mempunyai kemampuan untuk membayar hutang yang besar ini. Jadi meletakkannya di bawah tanggungan kerajaan adalah perkara yang betul untuk dilakukan," kata Marcos pada majlis menandatangani perjanjian di istana presiden.
Tambahnya, penghapusan pinjaman, yang dikeluarkan oleh bank kerajaan, bermakna "kami melakukan segala-galanya untuk memberi makan kepada rakyat kami".
Mengikut undang-undang yang diluluskan kira-kira setahun selepas bapanya digulingkan dalam pemberontakan "Kuasa Rakyat" pada 1986, kira-kira 4.8 juta hektar (11.9 juta ekar) plot telah diagihkan kepada hampir tiga juta petani tanpa tanah.
Jumlah itu bersamaan 16% daripada keluasan tanah negara.
Kongres meluluskan undang-undang baharu itu kerana hampir 1.2 juta hektar tanah ladang yang diagihkan semula tidak dibayar, dengan sumbangan sektor ladang kepada pengeluaran ekonomi negara semakin berkurangan.
Penghapusan hutang itu akan memanfaatkan lebih 610,000 penerima reformasi tanah tetapi akan menelan belanja kerajaan sebanyak AS$1.04 bilion, kata Marcos.
Kerajaan akan membelanjakan 206 juta peso lagi untuk membayar pampasan kepada pemilik tanah yang hartanya dipindahkan kepada penyewa, tambahnya.
“Kita perlu menggiatkan semula sektor pertanian,” kata Marcos, yang juga menteri pertanian.
Selepas pemilihannya tahun lalu, negara itu dilanda kekurangan bekalan makanan dan harga komoditi ladang yang melambung tinggi, termasuk bawang dan gula, manakala import beras, makanan ruji, juga melonjak.